การวิจัยนี้เป็นการวิจัยกึ่งทดลอง  มีวัตถุประสงค์เพื่อสร้างแผนการสอนโดยใช้กิจกรรมบทบาทสมมติในการส่งเสริมพฤติกรรมกล้าแสดงออกของเด็กปฐมวัย  และเพื่อเปรียบเทียบพฤติกรรมกล้าแสดงออกของเด็กปฐมวัย  ก่อนและหลังการสอน  โดยใช้กิจกรรมบทบาทสมมติ               กลุ่มตัวอย่างได้แก่เด็กปฐมวัย อายุระหว่าง  4-5  ปี ของสถานรับเลี้ยงเด็กพิมพรเนอร์สเซอรี่  อำเภอบางพลี  จังหวัดสมุทรปราการ  ภาคเรียนที่ 1  ปีการศึกษา 2552  จำนวน 15 คน โดยเป็นเด็กปฐมวัยที่มีพฤติกรรมไม่กล้าแสดงออก  ซึ่งประเมินจากการสังเกตพฤติกรรมเป็นรายบุคคล  ใน  6  กิจกรรม คือกิจกรรมเคลื่อนไหวและจังหวะ  กิจกรรมสร้างสรรค์  กิจกรรมเสริมประสบการณ์  กิจกรรมเสรี กิจกรรมเกมการศึกษา  และกิจกรรมกลางแจ้ง  ระยะเวลาในการจัดกิจกรรมการทดลองใช้เวลา 8  สัปดาห์  เครื่องมือที่ใช้ในการวิจัย  ประกอบด้วย  แผนการสอนโดยใช้กิจกรรมบทบาทสมมติ จำนวน  8  แผน  และแบบสังเกตพฤติกรรมกล้าแสดงออกของเด็กปฐมวัย  สถิติที่ใช้ในการวิเคราะห์ข้อมูล  ได้แก่  จำนวน  ร้อยละ  ค่าเฉลี่ย  ค่าเบี่ยงเบนมาตรฐาน  และการทดสอบค่าที (t-test)
	ผลการวิจัย  1) ได้แผนการสอนโดยใช้กิจกรรมบทบาทสมมติ ที่สามารถนำไปใช้ในการส่งเสริมพฤติกรรมกล้าแสดงออกของเด็กปฐมวัย  จำนวน  8  แผน  2)  พฤติกรรมกล้าแสดงออกของเด็กปฐมวัยก่อนและหลังการสอนโดยใช้กิจกรรมบทบาทสมมติ  แตกต่างกันอย่างมีนัยสำคัญทางสถิติที่ระดับ .05  (t = 9.578, p = .000), โดยคะแนนเฉลี่ยพฤติกรรมกล้าแสดงออกของเด็กปฐมวัยภายหลังการทดลองและก่อนการทดลองมีค่าเท่ากับ 18.73 และ 12.27 ตามลำดับ
