การวิจัยครั้งนี้  มีวัตถุประสงค์เพื่อศึกษาปัจจัยและระดับการมีส่วนร่วมของเกษตรกร    ในการจัดทำแผนพัฒนาโครงการเกษตรที่มีประสิทธิภาพและประเมินผลโครงการเกษตรที่จัดทำแบบมีส่วนร่วมของเกษตรกรที่มีประสิทธิผล  ในเขตตำบลห้วยกะปิ  อำเภอเมืองชลบุรี  จังหวัดชลบุรี  ประชากรที่ศึกษาคือเกษตรกรที่ตั้งบ้านเรือน  และอาศัยอยู่ในเขตพื้นที่ตำบลห้วยกะปิ  อำเภอเมืองชลบุรี  จังหวัดชลบุรี  ที่ประกอบอาชีพการเกษตรและขึ้นทะเบียนเกษตรกร  
ตามระเบียบคณะกรรมการนโยบายและแผนพัฒนาการเกษตรและสหกรณ์  พ.ศ.  2545 และ 
พ.ศ.2546  จำนวน  507  คน   กลุ่มตัวอย่างในการศึกษาแบ่งออกเป็น  2  กลุ่ม  กลุ่มแรกมีจำนวน  250  คน  โดยวิธีการสุ่มตามตารางการขึ้นทะเบียนเกษตรกร  กลุ่มที่  2  คัดเลือกเกษตรกรจาก
กลุ่มตัวอย่างกลุ่มแรกโดยการให้สมัครแบบจำกัดโควตาจำนวน  25  คน  เครื่องมือในการวิเคราะห์ปัญหาและปัจจัยที่มีผลต่อการมีส่วนร่วมของเกษตรกรใช้แบบสอบถาม  การวิเคราะห์ข้อมูลใช้ สถิติร้อยละ  ค่าเฉลี่ย การทดสอบค่าที (t-test  independent) และค่าเอฟ  (F ? test)
	ผลการวิจัยพบว่า  เกษตรกรที่มีความคาดหวังในผลประโยชน์ที่ได้รับจากการเข้าร่วมจัดทำแผนพัฒนาโครงการเกษตร  ต่างกันจะมีส่วนร่วมในการจัดทำแผนพัฒนาโครงการเกษตร
แตกต่างกันผลการทดสอบได้ค่า  F  Ratio = 3.29  และค่า  P-value = 0.01  ดังนั้น  ระดับความคาดหวังในผลประโยชน์ที่ได้รับจากการเข้าร่วมจัดทำแผนพัฒนาโครงการเกษตร  จึงเป็นปัจจัยที่มีผลต่อการมีส่วนร่วมของเกษตรกรในการจัดทำแผนพัฒนาโครงการเกษตร สำหรับสภาพปัญหาการมีส่วนร่วม  ได้แก่  เกษตรกรไม่เข้าร่วมจัดทำแผนพัฒนาโครงการเกษตร  สำหรับโครงการนำร่องเพื่อแก้ไขปัญหาการมีส่วนร่วมของเกษตรกรที่จัดทำขึ้น   มีผลทำให้เกษตรกรเข้ามามีส่วนร่วมในการจัดทำแผนพัฒนาโครงการเกษตร  และได้แผนพัฒนาโครงการเกษตรที่มีประสิทธิภาพ
