การวิจัยครั้งนี้มีวัตถุประสงค์เพื่อศึกษา 1) ระดับความรู้และเจตคติในการอนุรักษ์พลังงานแบบมีส่วนร่วมของพนักงานบริษัทผลิตเคมีภัณฑ์ และ 2) ความสัมพันธ์ระหว่างระดับความรู้และเจตคติในการอนุรักษ์พลังงานแบบมีส่วนร่วมของพนักงาน กลุ่มตัวอย่างที่ใช้เป็นพนักงานบริษัทผลิตเคมีภัณฑ์แห่งหนึ่ง ในนิคมอุตสาหกรรมเวลล์โกรว์ จังหวัดฉะเชิงเทรา จำนวน 162 คน เครื่องมือที่ใช้ในการเก็บรวบรวมข้อมูลเป็นแบบสอบถามวัดความรู้และเจตคติ มีค่าความเชื่อมั่น 0.88 วิเคราะห์ข้อมูลโดยใช้โปรแกรมสำเร็จรูป สถิติที่ใช้ได้แก่ ความถี่ ร้อยละ ค่าเฉลี่ย ( )  ส่วนเบี่ยงเบนมาตรฐาน (S.D.) การทดสอบค่าที (t-test)  การวิเคราะห์ความแปรปรวนทางเดียว (one-way anova) การเปรียบเทียบรายคู่โดยวิธี LSD และการหาค่าสหสัมพันธ์แบบเพียร์สัน ผลการวิจัย พบว่า
	1. ความรู้เกี่ยวกับการอนุรักษ์พลังงานแบบมีส่วนร่วมของพนักงานอยู่ในระดับปานกลาง
และเจตคติเกี่ยวกับการอนุรักษ์พลังงานแบบมีส่วนร่วมของพนักงานอยู่ในระดับดี
	2. ผลการเปรียบเทียบความรู้เกี่ยวกับการอนุรักษ์พลังงานแบบมีส่วนร่วมของพนักงาน เมื่อพิจารณาปัจจัยส่วนบุคคลทั้ง 6 ปัจจัย พบว่าพนักงานที่มีเพศต่างกัน มีความรู้เกี่ยวกับการอนุรักษ์พลังงานแบบมีส่วนร่วมไม่แตกต่างกัน ส่วนพนักงานที่มี อายุ ระดับการศึกษา ระยะเวลาการปฏิบัติงาน หน่วยงานที่สังกัด และตำแหน่งงาน ที่ต่างกัน มีความรู้เกี่ยวกับการอนุรักษ์พลังงานแบบมีส่วนร่วมแตกต่างกันอย่างมีนัยสำคัญทางสถิติที่ระดับ .05  
          	3. ผลการเปรียบเทียบเจตคติเกี่ยวกับการอนุรักษ์พลังงานแบบมีส่วนร่วมของพนักงาน
เมื่อพิจารณาปัจจัยส่วนบุคคลทั้ง 6 ปัจจัย พบว่าพนักงานที่มีระยะเวลาการปฏิบัติงาน และหน่วยงานที่สังกัดที่ต่างกัน มีเจตคติเกี่ยวกับการอนุรักษ์พลังงานแบบมีส่วนร่วมไม่แตกต่างกัน ส่วนพนักงานที่มี เพศ อายุ ระดับการศึกษา และตำแหน่งงาน ที่ต่างกัน มีเจตคติเกี่ยวกับการอนุรักษ์พลังงานแบบมีส่วนร่วมแตกต่างกันอย่างมีนัยสำคัญทางสถิติที่ระดับ .05
	4. ความสัมพันธ์ระหว่างความรู้และเจตคติเกี่ยวกับการอนุรักษ์พลังงานแบบมีส่วนร่วมของพนักงานบริษัทผลิตเคมีภัณฑ์ พบว่าความรู้ในการอนุรักษ์พลังงานแบบมีส่วนร่วมมีความสัมพันธ์
กับเจตคติ โดยความรู้มีความสัมพันธ์ทางบวกกับเจตคติในการอนุรักษ์พลังงานแบบมีส่วนร่วม
