การวิจัยครั้งนี้เป็นการศึกษาความสัมพันธ์ระหว่างทักษะการบริหารของผู้บริหารสถานศึกษากับความพึงพอใจในการปฏิบัติงานของข้าราชการครู  สังกัดสำนักงานเขตพื้นที่การศึกษาฉะเชิงเทรา เขต 1 กลุ่มตัวอย่างที่ใช้ในการวิจัย  ได้แก่ ข้าราชการครู  สังกัดสำนักงานเขตพื้นที่การศึกษาฉะเชิงเทรา  เขต 1  จำนวน 312  คน  เครื่องมือที่ใช้ในการเก็บรวบรวมข้อมูลเป็นแบบสอบถามมาตราส่วนประมาณค่า 5 ระดับ  สถิติที่ใช้ในการวิเคราะห์ข้อมูล ค่าร้อยละ  ค่าเฉลี่ย  ความเบี่ยงเบนมาตรฐาน และค่าสัมประสิทธิ์สหสัมพันธ์ของเพียร์สัน   
	ผลการวิจัย
	1.  ทักษะการบริหารของผู้บริหารสถานศึกษา สังกัดสำนักงานเขตพื้นที่การศึกษาฉะเชิงเทรา  เขต 1  โดยรวมและรายด้านอยู่ในระดับมาก  เรียงลำดับจากมากไปหาน้อยดังนี้  ทักษะทางความรู้ความคิด ทักษะด้านความคิดรวบยอด ทักษะทางด้านเทคนิค ทักษะด้านมนุษย์  ทักษะทางการศึกษาและการสอน ตามลำดับ
	2.  ความพึงพอใจในการปฏิบัติงานของข้าราชการครู  สังกัดสำนักงานเขตพื้นที่การศึกษาฉะเชิงเทรา เขต 1 โดยรวมและรายด้านอยู่ในระดับปานกลาง และเมื่อพิจารณาเป็นรายด้าน พบว่า  ความพึงพอใจในการปฏิบัติงานของข้าราชการครู  สังกัดสำนักงานเขตพื้นที่การศึกษาฉะเชิงเทรา เขต 1  ทุกด้านอยู่ในระดับมาก เรียงลำดับจากมากไปหาน้อยคือ  ด้านสวัสดิการ ด้านความเป็นธรรม    ด้านความมั่นคงในอาชีพ ด้านมนุษยสัมพันธ์  ด้านเงินเดือน หรือค่าจ้าง
	3.  ทักษะการบริหารของผู้บริหารสถานศึกษา มีความสัมพันธ์กับความพึงพอใจในการปฏิบัติงานของข้าราชการครู สังกัดสำนักงานเขตพื้นที่การศึกษาฉะเชิงเทรา เขต 1  เป็นไปทางบวก  อย่างมีนัยสำคัญทางสถิติที่ระดับ.05 
