การวิจัยครั้งนี้มีวัตถุประสงค์หลักเพื่อการศึกษา 1) ลักษณะส่วนบุคคล และลักษณะการดำเนินการเลี้ยงไก่ไข่ของเกษตรกรผู้เลี้ยงไก่ไข่ 2) ความแตกต่างของระดับปัญหาและความต้องการด้านการผลิตและการตลาด และ 3) ความแตกต่างของระดับปัญหาและความต้องการด้านการผลิตและการตลาดของเกษตรกรผู้เลี้ยงไก่ไข่ ที่ทำฟาร์มไก่ไข่ขนาดต่าง ๆ กลุ่มตัวอย่างในการวิจัยครั้งนี้คือ  เกษตรผู้เลี้ยงไก่ไข่ในจังหวัดฉะเชิงเทรา  ซึ่งได้จากการสุ่มตัวอย่างจำนวน 128 คน เครื่องมือที่ใช้ในการเก็บรวบรวมข้อมูลคือ แบบสอบถามที่รวบรวมข้อมูลเกี่ยวกับระดับของปัญหาและความต้องการของเกษตรกรผู้เลี้ยงไก่ไข่ ซึ่งข้อมูลได้นำมาวิเคราะห์ด้วยเครื่องคอมพิวเตอร์ โดยใช้โปรแกรมสำเร็จรูปเพื่อการวิจัยทางสังคมศาสตร์ 
เกษตรกรผู้เลี้ยงไก่ไข่มีปัญหาในด้านการผลิต และการตลาดอยู่ในระดับมาก โดยเกษตรกรมีปัญหาเรื่องราคาไข่ไก่ อยู่ในระดับมากที่สุด ในด้านความต้องการของเกษตรกรเกี่ยวกับการผลิตและการตลาดนั้น เกษตรกรมีความต้องการอยู่ในระดับมาก โดยมีความต้องการด้านตลาดไข่ ราคาไข่ อาหารไก่ไข่ อุปกรณ์การเลี้ยงพันธุ์ไก่ ยาและเวชภัณฑ์ อยู่ในระดับมาก ผลการวิเคราะห์ความแตกต่างของระดับปัญหาด้านการผลิตและการตลาดของเกษตรกรผู้เลี้ยงไก่ไข่ที่ทำฟาร์มขนาดต่างๆ พบว่า ปัญหาด้านการผลิตและการตลาด ได้แก่ ปัญหาเงินทุน พื้นที่ของฟาร์ม โรงเรือน อุปกรณ์การเลี้ยง พันธุ์ไก่ อาหาร ยาและเวชภัณฑ์ แรงงาน การจัดการและสุขาภิบาล ราคาไข่และตลาดไข่ไก่ของฟาร์มขนาดเล็ก  กลาง  และใหญ่  ไม่มีความแตกต่างกัน
            ผลการวิเคราะห์การวิจัยแสดงให้เห็นว่ามีตัวแปรสำคัญเพียง 5 ตัวแปรเท่านั้นที่มีความแตกต่างกัน ได้แก่ ความต้องการด้านพื้นที่ของฟาร์ม โรงเรือน อุปกรณ์การเลี้ยง แรงงาน การจัดการและสุขาภิบาล ส่วนความต้องการด้านเงินทุน พันธุ์ไก่ อาหาร ยาและเวชภัณฑ์ไก่ไข่นั้น ไม่มีความแตกต่างกัน และพบว่าความต้องการด้านการตลาด ได้แก่ ราคาไข่ไก่และตลาดไข่ไก่  ไม่มีความแตกต่างเช่นกัน
