การวิจัยครั้งนี้มีวัตถุประสงค์เพื่อศึกษาและเปรียบเทียบการจัดระบบสารสนเทศทางการศึกษาของโรงเรียนสังกัดเทศบาลจังหวัดฉะเชิงเทรา จำแนกตามตำแหน่ง วุฒิการศึกษา และประสบการณ์ในการทำงานของผู้บริหารและพนักงานครู กลุ่มตัวอย่างที่ใช้ในการวิจัยได้แก่ ผู้บริหารจำนวน  11  คน พนักงานครูจำนวน  127  คน  เครื่องมือที่ใช้ในการวิจัยเป็นแบบสอบถามแบบมาตราส่วนประมาณค่า  สถิติที่ใช้วิเคราะห์ข้อมูล คือ  ความถี่  ร้อยละ  ค่าเฉลี่ย  ค่าเบี่ยงเบนมาตรฐาน  และการทดสอบค่าที                     
 	ผลการวิจัย  พบว่า  
	1.  การจัดระบบสารสนเทศทางการศึกษาของโรงเรียนสังกัดเทศบาลจังหวัดฉะเชิงเทรา  พบว่าในภาพรวมและรายด้านทุกด้านอยู่ในระดับมาก   
	2.  เปรียบเทียบการจัดระบบสารสนเทศทางการศึกษาของโรงเรียนสังกัดเทศบาลจังหวัดฉะเชิงเทรา  จำแนกตามตำแหน่ง  ภาพรวมและรายด้านแตกต่างกันอย่างมีนัยสำคัญทางสถิติที่ระดับ  .05  ยกเว้นด้านการประมวลผลข้อมูล   ด้านการจัดเก็บข้อมูล  และด้านการวิเคราะห์ข้อมูล  แตกต่างกันอย่างไม่มีนัยสำคัญทางสถิติ
	3.  เปรียบเทียบการจัดระบบสารสนเทศทางการศึกษาของโรงเรียนสังกัดเทศบาลจังหวัดฉะเชิงเทรา  จำแนกตามวุฒิการศึกษา  ภาพรวมและรายด้านทุกด้านแตกต่างกันอย่างไม่มีนัยสำคัญทางสถิติ
	4.  เปรียบเทียบการจัดระบบสารสนเทศทางการศึกษาของโรงเรียนสังกัดเทศบาลจังหวัดฉะเชิงเทรา  จำแนกตามประสบการณ์ในการทำงาน  ภาพรวมและรายด้านแตกต่างกันอย่างไม่มีนัยสำคัญทางสถิติ  ยกเว้นด้านการจัดเก็บข้อมูล  ด้านการวิเคราะห์ข้อมูล  ด้านการนำข้อมูลไปใช้  แตกต่างกันอย่างมีนัยสำคัญทางสถิติที่ระดับ  .05
