การวิจัยครั้งนี้มีวัตถุประสงค์เพื่อศึกษารูปแบบการบริหารในสถานศึกษาเอกชนและศึกษาประสิทธิผลของสถานศึกษาเอกชน สังกัดสำนักงานเขตพื้นที่การศึกษาชลบุรี เขต 3  และเพื่อเปรียบเทียบประสิทธิผลของสถานศึกษาเอกชน สังกัดสำนักงานเขตพื้นที่การศึกษาชลบุรี เขต 3 จำแนกตามรูปแบบการบริหาร
	ประชากรที่ใช้ในการวิจัยครั้งนี้  คือ  ครูผู้สอนในสถานศึกษาเอกชน  สังกัดสำนักงานเขตพื้นที่การศึกษาชลบุรี เขต 3 จาก 33 โรงเรียน จำนวน 1,796 คน  และกลุ่มตัวอย่าง ได้แก่ครูผู้สอนในสถานศึกษาเอกชน  สังกัดสำนักงานเขตพื้นที่การศึกษาชลบุรี  เขต 3  จำนวน  317  คน  กำหนดขนาดโดยใช้ตารางเคร็จซี่และมอร์แกน  และสุ่มแบบแบ่งชั้น โดยใช้อำเภอเป็นชั้นของการสุ่ม
	ผลการวิจัยพบว่า รูปแบบการบริหารโดยภาพรวมและเมื่อแยกพิจารณาแต่ละรูปแบบพบว่าอยู่ในระดับปานกลางทุกรูปแบบ โดยรูปแบบการบริหารตามรูปแบบประชาธิปไตยอยู่ในระดับสูงสุด ส่วนระดับประสิทธิผลของสถานศึกษาเอกชน สังกัดสำนักงานเขตพื้นที่การศึกษาชลบุรี  เขต 3 โดยภาพรวมอยู่ในระดับมาก และเมื่อแยกพิจารณาแต่ละรูปแบบอยู่ในระดับมาก โดยด้านความพึงพอใจของครูผู้สอนในสถานศึกษาเอกชน อยู่ในระดับสูงสุด และผลการเปรียบเทียบประสิทธิผลของสถานศึกษาเอกชน  สังกัดสำนักงานเขตพื้นที่การศึกษาชลบุรี  เขต 3 จำแนกตามรูปแบบการบริหาร พบว่าประสิทธิผลในแต่ละด้านในสถานศึกษาเอกชนที่มีรูปแบบการบริหารต่างกัน  มีความแตกต่างกันอย่างมีนัยสำคัญที่ระดับ .05
