การวิจัยครั้งนี้มีวัตถุประสงค์เพื่อศึกษาและพัฒนารูปแบบการบริหารกิจการบ้านเมืองที่ดี สำหรับองค์การบริหารส่วนตำบลในจังหวัดอุตรดิตถ์ โดยใช้วิธีการวิจัยแบบประสานวิธีระหว่าง การวิจัยเชิงปริมาณและการวิจัยเชิงคุณภาพ  กลุ่มเป้าหมายและกลุ่มผู้ให้ข้อมูลหลัก  ได้แก่        นายกอบต. ปลัดอบต. พนักงานอบต. ประธานสภาอบต. สมาชิกสภาอบต.และประชาชนที่อาศัยอยู่ในพื้นที่อบต.เป้าหมาย โดยการสุ่มแบบกลุ่มตามพื้นที่จังหวัดอุตรดิตถ์ 9 อำเภอ ได้  24 อบต. และเก็บรวบรวมข้อมูลโดยใช้เครื่องมือ 4 ชุดเกี่ยวกับการบริหารจัดการตามหลักการบริหารกิจการบ้านเมืองที่ดี  ได้แก่ 1)  แบบสำรวจการบริหารจัดการอบต.  2)  แบบสอบถามความคิดเห็นของพนักงานอบต.  3)  แบบสอบถามความคิดเห็นของประชาชน  และ  4)  แบบสอบถามความพึงพอใจของประชาชน แล้วนำข้อมูลดิบจากแบบสอบถาม 3 ชุด แปลงเป็นคะแนนมาตรฐานเก้า (Stanine score systems) จากนั้นนำข้อมูลมาวิเคราะห์ด้วยวิธีการวิเคราะห์ปัจจัยหลัก (Principal component) และหมุนแกนด้วยเทคนิคแบบ Varimax ใช้ค่าไอเกน มากกว่า 1 กำหนดปัจจัยและใช้ค่าน้ำหนัก (Factor loading) แสดงความสัมพันธ์ระหว่างปัจจัยหลักกับตัวชี้วัด นำมาพัฒนารูปแบบการบริหารกิจการบ้านเมืองที่ดีและจัดเวทีประชาคมเพื่อผู้ให้ข้อมูลหลักมีส่วนร่วมประชุมแสดงความคิดเห็นต่อรูปแบบการบริหารกิจการบ้านเมืองที่ดีที่ได้พัฒนาขึ้น  โดยมีผู้เข้าร่วมประชุม 32 คน จากนั้นนำข้อมูลมาสังเคราะห์พัฒนารูปแบบการบริหารกิจการบ้านเมืองที่ดีสำหรับอบต.ในจังหวัดอุตรดิตถ์ 
	  ผลการศึกษา การพัฒนารูปแบบการบริหารกิจการบ้านเมืองที่ดี โดยการวิเคราะห์ปัจจัยหลักและทำการสกัดปัจจัย พิจารณาค่าไอเกน มากกว่า 1 ได้ 7 ปัจจัยหลักและตัวชี้วัดในแต่ละกลุ่มและแต่ละปัจจัยหลักมีความสัมพันธ์กันอย่างมีนัยสำคัญทางสถิติที่ระดับ 0.05  และผลการประชุมของผู้ให้ข้อมูลหลัก สามารถพัฒนารูปแบบการบริหารกิจการบ้านเมืองที่ดีสำหรับอบต.ในจังหวัดอุตรดิตถ์ ได้ปัจจัยหลัก 7 องค์ประกอบประกอบด้วยปัจจัยหลักเดิม 6 องค์ประกอบ ได้แก่ หลักนิติธรรม หลักคุณธรรม  หลักความโปร่งใส  หลักความมีส่วนร่วม  หลักความรับผิดชอบและหลักความคุ้มค่า ปัจจัยหลักที่ค้นพบอีก 1 องค์ประกอบ คือ หลักกัลยาณมิตร และผลจากการศึกษาสภาพการบริหารจัดการอบต. 24 อบต.โดยใช้ปัจจัยหลัก 7 องค์ประกอบพบว่า  โดยรวมแล้วอบต.ในจังหวัดอุตรดิตถ์มีการบริหารจัดการตามหลักการบริหารกิจการบ้านเมืองที่ดี อยู่ในระดับปานกลาง ( = 5.13) เมื่อพิจารณาเป็นรายด้านพบว่า  อบต.สามารถบริหารจัดการด้านหลักความคุ้มค่าได้ในระดับค่อนข้างดี ( = 5.63)

