 การวิจัยครั้งนี้มีวัตถุประสงค์  เพื่อศึกษาองค์ประกอบการสร้างสังคมแห่งการเรียนรู้ จำนวน  4  ด้าน  คือด้านบุคคลแห่งการเรียนรู้  ด้านแหล่งการเรียนรู้  ด้านองค์ความรู้  และด้านการจัดการความรู้ และเปรียบเทียบการศึกษาองค์ประกอบการสร้างสังคมแห่งการเรียนรู้  4  ด้าน  จำแนกตาม  เพศ  อายุ  และอาชีพ กลุ่มตัวอย่างได้แก่  ประชาชน  และผู้นำชุมชนของตำบลโคกขี้หนอน  อำเภอพานทอง  จำนวน  325  คน  เครื่องมือที่ใช้ในการเก็บรวบรวมข้อมูลเป็นแบบสอบถามมาตราส่วนประมาณค่า  5  ระดับ  สถิติที่ใช้ในการวิเคราะห์ข้อมูล  ได้แก่  ค่าร้อยละ  ค่าเฉลี่ย  ค่าเบี่ยงเบนมาตรฐาน  การทดสอบค่าที  (t-test)  และการทดสอบความแปรปรวนแบบทางเดียว  (One-Way  ANOVA)
	ผลการวิจัยพบว่า
	1.  ผลการศึกษาองค์ประกอบการสร้างสังคมแห่งการเรียนรู้  4  ด้าน โดยผ่านกระบวนการจัดการศึกษานอกโรงเรียนเพื่อพัฒนาอาชีพ  พบว่า  ผู้ตอบแบบสอบถามมีความคิดเห็นเกี่ยวกับองค์ประกอบการสร้างสังคมแห่งเรียนรู้ ในภาพรวม อยู่ในระดับมาก ยกเว้น ด้านองค์ความรู้  อยู่ในระดับปานกลาง
	2.  ผลการเปรียบเทียบการศึกษาองค์ประกอบการสร้างสังคมแห่งการเรียนรู้  4  ด้าน  จำแนกตามเพศ  พบว่า  ในภาพรวมและรายด้านทุกด้านแตกต่างกันอย่างไม่มีนัยสำคัญทางสถิติ 
	3.  ผลการเปรียบเทียบการศึกษาองค์ประกอบการสร้างสังคมแห่งการเรียนรู้  4  ด้าน  จำแนกตามอายุ  พบว่า  ในภาพรวมแตกต่างกันอย่างไม่มีนัยสำคัญทางสถิติ  เมื่อพิจารณารายด้าน  พบว่า  ด้านแหล่งการเรียนรู้  และด้านองค์ความรู้แตกต่างกันอย่างมีนัยสำคัญทางสถิตที่ระดับ .05   
	4.  ผลการเปรียบเทียบการศึกษาองค์ประกอบการสร้างสังคมแห่งการเรียนรู้  4  ด้าน  จำแนกตามอาชีพ  โดยรวมพบว่าแตกต่างกันอย่างมีนัยสำคัญทางสถิติที่ระดับ .05 เมื่อพิจารณารายด้าน พบว่า  ด้านบุคคลแห่งการเรียนรู้  และด้านการจัดการความรู้  แตกต่างกันอย่างไม่มีนัยสำคัญทางสถิติ
