การวิจัยในครั้งนี้มีวัตถุประสงค์  เพื่อศึกษาความพึงพอใจของนักศึกษา  ระดับมัธยมศึกษาตอนปลาย ต่อการให้บริการการศึกษา  ของศูนย์บริการการศึกษานอกโรงเรียนอำเภอ/กิ่งอำเภอ  6  แห่ง  ในจังหวัดสมุทรปราการ  ซึ่งมีองค์ประกอบ  5  ด้าน  คือ  ด้านการรับสมัคร  ด้านการจัดการเรียนรู้  ด้านการวัดผลประเมินผล   ด้านการจัดทำทะเบียนและออกหลักฐาน  ด้านบุคลากรครูและเจ้าหน้าที่  กลุ่มตัวอย่างเป็นนักศึกษาการศึกษานอกโรงเรียน  ระดับมัธยมศึกษาตอนปลาย  จำนวน  361  คน  การวิเคราะห์ข้อมูลใช้การหาค่าร้อยละ  ค่าเฉลี่ย   ค่าเบี่ยงเบนมาตรฐาน  การทดสอบค่าที  (t-test)  และการวิเคราะห์ความแปรปรวนทางเดียว  (One-way  analysis  of  variance)  การประมวลผลใช้โปรแกรมสำเร็จรูป  ผลของการวิจัยสรุปได้ดังนี้
1.	นักศึกษาการศึกษานอกโรงเรียน ระดับมัธยมศึกษาตอนปลาย  มีความพึงพอใจต่อการให้บริการการศึกษาของศูนย์บริการการศึกษานอกโรงเรียนอำเภอ/กิ่งอำเภอ  ในจังหวัดสมุทรปราการ  อยู่ในระดับมาก
2.	เปรียบเทียบความพึงพอใจของนักศึกษาการศึกษานอกโรงเรียน ระดับมัธยมศึกษาตอนปลายต่อการให้บริการการศึกษา ของศูนย์บริการการศึกษานอกโรงเรียนอำเภอ/กิ่งอำเภอ ในจังหวัดสมุทรปราการ  จำแนกตามเพศ  พบว่า  มีความพึงพอใจ แตกต่างกันอย่างมีนัยสำคัญทางสถิติ ที่ระดับ .05   จำแนกตามอายุ  พบว่า  มีความพึงพอใจแตกต่างกันอย่างไม่มีนัยสำคัญทางสถิติ ที่ระดับ .05   และจำแนกตามรายได้ต่อเดือนต่างกัน  มีความพึงพอใจแตกต่างกันอย่างไม่มีนัยสำคัญทางสถิติ  ที่ระดับ .05  
