การวิจัยครั้งนี้มีวัตถุประสงค์เพื่อศึกษาการบริหารงานบุคคลของผู้บริหารสถานศึกษา สังกัดสำนักงานเขตพื้นที่การศึกษาชลบุรี เขต 2  จำนวน 6  ด้าน และเปรียบเทียบความคิดเห็น
ที่มีต่อการบริหารงานบุคคลของผู้บริหารสถานศึกษา  จำแนกตามประสบการณ์  และขนาด
โรงเรียน  กลุ่มตัวอย่างที่ใช้ในการศึกษา  ได้แก่ ผู้บริหารสถานศึกษาและครู  ในสถานศึกษา
ขั้นพื้นฐาน  สังกัดสำนักงานเขตพื้นการศึกษาชลบุรี เขต 2  จำนวน  437  คน  เครื่องมือที่ใช้
ในการเก็บรวบรวมข้อมูลเป็นแบบสอบถามการบริหารงานบุคคลของผู้บริหารสถานศึกษา  
แบบมาตราส่วนประมาณค่า  (Rating Scale)  5 ระดับ  สถิติที่ใช้ในการวิเคราะห์ข้อมูล 
ได้แก่  ค่าร้อยละ  คะแนนเฉลี่ย   ความเบี่ยงเบนมาตรฐาน  การทดสอบค่าที  และการทดสอบ
ความแปรปรวนแบบทางเดียว (One Way ANOVA)  ผลการวิจัยสรุปได้ดังนี้
1)	ความคิดเห็นที่มีต่อการบริหารงานบุคคลของผู้บริหารสถานศึกษา สังกัด
สำนักงานเขตพื้นที่การศึกษาชลบุรี เขต 2  โดยรวมอยู่ในระดับมาก  เมื่อพิจารณาเป็นรายด้าน พบว่า  ทุกด้านอยู่ในระดับมาก 
2)	เปรียบเทียบความคิดเห็นที่มีต่อการบริหารงานบุคคลของผู้บริหารสถานศึกษา  สังกัดสำนักงานเขตพื้นที่การศึกษาชลบุรี เขต 2  จำแนกตามประสบการณ์  โดยรวมและรายด้าน
แตกต่างกันอย่างมีนัยสำคัญทางสถิติที่ .05  ยกเว้นด้านการวางแผนและกำหนดตำแหน่ง  
ด้านการบรรจุแต่งตั้ง และด้านการออกจากราชการ  แตกต่างกันอย่างไม่มีนัยสำคัญทางสถิติ 
3)	เปรียบเทียบความคิดเห็นที่มีต่อการบริหารงานบุคคลของผู้บริหารสถานศึกษา  สังกัดสำนักงานเขตพื้นที่การศึกษาชลบุรี เขต 2   จำแนกตามขนาดโรงเรียน  โดยรวมและรายด้านแตกต่างกันอย่างไม่มีนัยสำคัญทางสถิติ
