วัตถุประสงค์ของการวิจัยครั้งนี้คือ 1) ศึกษาภาวะพฤฒพลัง 2) ศึกษาความต้องการการพัฒนาพฤฒพลัง และ 3) สร้างและประเมินรูปแบบการจัดการความรู้เพื่อพัฒนาภาวะพฤฒพลังในเขตเทศบาลตำบลปากแพรก จังหวัดกาญจนบุรี
ในการวิจัยครั้งนี้ผู้วิจัยได้ใช้ระเบียบวิธีวิจัยแบบผสมทั้งการวิจัยเชิงปริมาณและการวิจัยเชิงคุณภาพ กลุ่มตัวอย่างสำหรับข้อมูลเชิงปริมาณนั้นเป็นผู้สูงอายุในเขตเทศบาลตำบลปากแพรกจำนวน 331 คน ได้มาโดยการสุ่มตัวอย่างแบบชั้นภูมิ เครื่องมือที่ใช้ในการเก็บรวบรวมข้อมูลคือแบบสอบถาม สถิติที่ใช้ในการวิเคราะห์ข้อมูลได้แก่ ค่าร้อยละ ข้อมูลที่เก็บรวบรวมเป็นข้อมูลข่าวสารเกี่ยวกับภาวะพฤฒพลัง ส่วนกลุ่มตัวอย่างสำหรับข้อมูลเชิงคุณภาพนั้นประกอบด้วยผู้สูงอายุในเขตเทศบาลตำบลปากแพรกจำนวน 50 คน ได้มาโดยการสุ่มตัวอย่างแบบเจาะจง เครื่องมือที่ใช้ในการเก็บรวบรวมข้อมูล ได้แก่แบบสัมภาษณ์ระดับลึก แนวทางการสนทนากลุ่ม และแบบการสังเกตที่เก็บรวบรวมเป็นข้อมูลเกี่ยวกับความต้องการพัฒนาภาวะพฤฒพลัง หลังจากการรวบรวม ผู้วิจัยได้จัดให้มีการสร้างและประเมินรูปแบบการจัดการความรู้เพื่อพัฒนาภาวะพฤฒพลัง โดยระดมสมองผู้ที่เกี่ยวข้องซึ่งได้แก่ 1) ผู้ให้ข้อมูลข่าวสารคนสำคัญในชุมชนและทีมผู้วิจัยจำนวน 17 คน 
2) คณะกรรมการประเมินรูปแบบการจัดการความรู้เพื่อพัฒนาภาวะพฤฒพลัง จำนวน 8 คน 
ผลการวิจัยมีดังต่อไปนี้
1) เกี่ยวกับภาวะพฤฒพลังนั้น ผู้สูงอายุในเขตเทศบาลตำบลปากแพรกส่วนใหญ่มีปัญหาด้านสุขภาพกาย ได้แก่ความดันโลหิตสูง ปวดตามข้อ เบาหวาน ในด้านสุขภาพจิตนั้น ผู้สูงอายุส่วนใหญ่ไม่มีปัญหาด้านจิตใจและอารมณ์ที่ร้ายแรง
2) เกี่ยวกับความต้องการพัฒนาภาวะพฤฒพลังนั้น ผู้สูงอายุในเทศบาลตำบลปากแพรกส่วนใหญ่ต้องการการเอาใจใส่ดูแลจากผู้ที่เกี่ยวข้องโดยเฉพาะอย่างยิ่งเจ้าหน้าที่ท้องถิ่น และต้องการมีส่วนร่วมในกิจกรรมต่างๆของชุมชน นอกจากนั้นผู้สูงอายุต้องการความมั่นคงทางด้านการเงินในหลายๆด้าน โดยเฉพาะ การได้รับเบี้ยยังชีพเพิ่มขึ้น
3) การตรวจสอบและประเมินรูปแบบ ด้านความเป็นประโยชน์ ด้านความเป็นไปได้ และด้านความเหมาะสมโดยรวมอยู่ในระดับมาก
