การวิจัยครั้งนี้มีจุดมุ่งหมาย  เพื่อศึกษาการพัฒนาความสามารถในการอ่านของนักเรียน  โดยใช้แบบฝึกการอ่านสะกดคำตามมาตราตัวสะกดไทย  8  มาตราตัวสะกด  และเพื่อหาประสิทธิภาพของแบบฝึกหัดซึ่งสร้างขึ้นโดยผู้วิจัย
	กลุ่มตัวอย่างเป็นนักเรียนชั้นประถมศึกษาปีที่  1  จำนวน  10  คน  จากโรงเรียนวัดหนองบัว  อำเภอพนมสารคาม  จังหวัดฉะเชิงเทรา  ดำเนินการวิจัยโดยการสร้างแบบฝึกพัฒนาการอ่านคำตามมาตราตัวสะกดไทย  8  มาตราตัวสะกด  จำนวน  8  ชุด  ใช้เวลาในแผนการสอน  24  ชั่วโมง  เปรียบเทียบผลสัมฤทธิ์  ในการอ่านตัวสะกดคำของนักเรียนโดยใช้สถิติ  t-test (Dependent)  และหาประสิทธิภาพของแบบฝึกตามเกณฑ์  70/70
	ผลการวิจัย  พบว่า  จากการเปรียบเทียบผลสัมฤทธิ์ในการอ่านของนักเรียนก่อนและหลังการใช้แบบฝึกหัด  พบว่า  ผลสัมฤทธิ์ทางการอ่านหลังเรียนสูงขึ้นอย่างมีนัยสำคัญทางสถิติที่ระดับ .01  และประสิทธิภาพของแบบฝึกเป็นไปตามเกณฑ์  70/70
