 การวิจัยครั้งนี้มีวัตถุประสงค์เพื่อศึกษาและเปรียบเทียบความพึงพอใจของผู้ปกครองที่มีต่อการดำเนินงานตามเกณฑ์มาตรฐานการจัดการศึกษาของโรงเรียนสังกัดเทศบาลภาคตะวันออก  จำแนกตามเพศและความสัมพันธ์กับนักเรียน กลุ่มตัวอย่างที่ใช้ในการวิจัยได้แก่ผู้ปกครองนักเรียน จำนวน 380 คน เครื่องมือที่ใช้ในการวิจัยเป็นแบบสอบถามมาตราส่วนประมาณค่า  5 ระดับ  สถิติที่ใช้ในการวิเคราะห์ข้อมูล ได้แก่  ค่าร้อยละ  ค่าเฉลี่ย  ค่าเบี่ยงเบนมาตรฐาน  ค่า t ? test  ค่า F ? test   และ Scheffe'  
          	 ผลการวิจัยพบว่า  ความพึงพอใจของผู้ปกครองที่มีต่อการดำเนินงานตามเกณฑ์มาตรฐาน
การจัดการศึกษาของโรงเรียนสังกัดเทศบาลภาคตะวันออก ในภาพรวมและรายด้านอยู่ในระดับมาก  เรียงค่าเฉลี่ยจากมากไปหาน้อยดังนี้ ผู้บริหารสถานศึกษาและครูเป็นที่ศรัทธาและยอมรับของผู้ปกครอง สถานศึกษาได้มาตรฐานเป็นที่พึงพอใจและยอมรับของผู้ปกครอง  ผู้ปกครองให้การสนับสนุนและเข้ามามีส่วนร่วมในการจัดและพัฒนาการศึกษา และผู้เรียนมีคุณภาพเป็นที่ยอมรับของผู้ปกครอง   
        	 การเปรียบเทียบความพึงพอใจของผู้ปกครองจำแนกตามเพศ พบว่า ในภาพรวมแตกต่างกัน  เมื่อพิจารณาในรายด้าน พบว่า แตกต่างกัน 2  ด้าน คือ ผู้เรียนมีคุณภาพเป็นที่ยอมรับของผู้ปกครองและผู้ปกครองให้การสนับสนุนและเข้ามามีส่วนร่วมในการจัดและพัฒนาการศึกษา ส่วนด้านอื่นๆไม่แตกต่างกัน 
               การเปรียบเทียบความพึงพอใจของผู้ปกครองจำแนกตามความสัมพันธ์กับนักเรียนในภาพรวมแตกต่างกัน เมื่อพิจารณารายด้านพบว่า ด้านผู้เรียนมีคุณภาพเป็นที่ยอมรับของผู้ปกครอง มารดาแตกต่างกับญาติ ด้านผู้ปกครองให้การสนับสนุนและเข้ามามีส่วนร่วมในการจัดและพัฒนาการศึกษา มารดาแตกต่างกับบิดา  ส่วนด้านอื่น ๆ ไม่แตกต่างกัน	
