การวิจัยครั้งนี้เป็นการวิจัยและพัฒนาใช้ระเบียบวิธีวิจัยเชิงปริมาณและเชิงคุณภาพ มีวัตถุประสงค์ เพื่อศึกษาความต้องการบรรจุภัณฑ์ สำหรับตุ๊กตาทหารเรือของผู้บริโภค เพื่อพัฒนาต้นแบบบรรจุภัณฑ์ที่สอดคล้องกับความต้องการของผู้บริโภค และเพื่อประเมินความพึงพอใจของผู้บริโภคต่อบรรจุภัณฑ์ ประชากรมี 2 กลุ่ม คือ 1) ประชาชนซึ่งเป็นผู้บริโภคที่มาซื้อสินค้า ร้านสวัสดิการทหารเรือ เขตบางนา กรุงเทพมหานคร จำนวน 11,514 คน โดยเป็นการสุ่มตัวอย่างแบบโควตา ได้จำนวน 364 คน และ 2) กลุ่มแม่บ้านทหารเรือ มีจำนวน 10 คน ขั้นตอนการวิจัยประกอบด้วย การศึกษาสภาพปัญหา การวิเคราะห์ความต้องการบรรจุภัณฑ์ การพัฒนาบรรจุภัณฑ์ต้นแบบ และการประเมินผลความพึงพอใจของผู้บริโภค เครื่องมือที่ใช้ในการศึกษาวิจัย คือ แบบสอบถามเพื่อการพัฒนาบรรจุภัณฑ์ และการประชุมกลุ่มย่อยกลุ่มแม่บ้านทหารเรือ การวิเคราะห์ข้อมูล โดยใช้ค่าความถี่ ร้อยละ ค่าเฉลี่ย และส่วนเบี่ยงเบนมาตรฐาน
	ผลการวิจัยได้ต้นแบบบรรจุภัณฑ์สำหรับตุ๊กตาทหารเรือ เป็นรูปแบบบรรจุภัณฑ์ที่มีความสวยงามและทันสมัย ผู้บริโภคมีความพึงพอใจ สามารถนำไปเป็นของขวัญ ของฝาก และของที่ระลึกได้ ลักษณะบรรจุภัณฑ์เป็นกล่องกระดาษสี่เหลี่ยมขนาด 10x10x17.5 เซนติเมตร สามารถป้องกันการกระแทกและการเคลื่อนตัวของผลิตภัณฑ์ มีรูปภาพผลิตภัณฑ์ ความเป็นมา รวมทั้งตราสัญลักษณ์ ตุ๊กตาออมสินทหารเรือ เป็นการเพิ่มมูลค่าผลิตภัณฑ์ และเป็นเอกลักษณ์ของกลุ่มแม่บ้านทหารเรือ เขตบางนา กรุงเทพมหานคร ผลการประเมิน ความพึงพอใจของผู้บริโภคต่อบรรจุภัณฑ์ พบว่าผู้บริโภคส่วนใหญ่มีความพึงพอใจ ในภาพรวม คิดเป็นร้อยละ 66.48 
