การวิจัยครั้งนี้มีวัตถุประสงค์เพื่อ 1) ศึกษาความสัมพันธ์ระหว่างคุณลักษณะส่วนบุคคล กับประเภทของบริการที่ไปใช้ในสถานพยาบาลประจำครอบครัว 2) ศึกษาความสัมพันธ์ระหว่างคุณลักษณะส่วนบุคคลกับเหตุผลที่ไปใช้บริการในสถานพยาบาลประจำครอบครัวและ 3) ศึกษาความสัมพันธ์ระหว่างคุณลักษณะส่วนบุคคล กับเหตุผลที่ไม่ไปใช้บริการในสถานพยาบาลประจำครอบครัว แบบการวิจัยเป็นการวิจัยเชิงสำรวจ โดยเก็บรวบรวมข้อมูลระหว่างเดือนมีนาคม ถึงเดือนพฤษภาคม 2546 ประชากรคือประชาชนที่มีบัตรทองในจังหวัดฉะเชิงเทรา จำนวน 214,302 คน  กำหนดขนาดตัวอย่างโดย ใช้ตาราง Taro Yamane ที่ระดับความเชื่อมั่น   95 % ได้กลุ่มตัวอย่างจำนวน 900 คน คัดเลือกกลุ่มตัวอย่างโดยการสุ่มแบบหลายขั้นตอน แบ่งเป็นกลุ่มผู้มาใช้บริการในสถานพยาบาลประจำครอบครัว จำนวน 540 คน และผู้ไม่มาใช้บริการในสถานพยาบาลประจำครอบครัวจำนวน 360 คน เครื่องมือที่ใช้ในการวิจัย คือแบบสอบถามที่ผู้วิจัยสร้างขึ้นโดยผ่านการตรวจสอบจากผู้ทรงคุณวุฒิ 3 ท่านและหาความเชื่อมั่นโดยวิธีของ Cronbach ได้ค่าความเชื่อมั่น   เท่ากับ 0.89 ผลการทดสอบความสัมพันธ์โดยใช้สถิติไคสแควร์(Chi - square  test) พบว่า
	1. ในกลุ่มผู้ไปใช้บริการพบว่า อายุ เพศและรายได้มีความสัมพันธ์ กับบริการที่ไปใช้ในด้าน การรับบริการวางแผนครอบครัว เหตุผลด้านความสะดวกในการไปใช้บริการและการไม่เสียค่ารักษาพยาบาล  ส่วนระยะทางมีความสัมพันธ์ กับการไปใช้บริการด้านการรักษาโรค  การวางแผนครอบครัว แลการใช้บริการอื่นๆ  และเหตุผลด้านความสะดวกในการไปรับบริการ  ส่วนวิธีเดินทางมีความสัมพันธ์กับการไปใช้บริการด้านการปรึกษาสุขภาพ 
	2. ในกลุ่มผู้ไม่เคยไปใช้บริการพบว่า อายุมีความสัมพันธ์กับเหตุผลที่ไม่รับบริการในด้าน การไม่เจ็บป่วยและการมีสถานพยาบาลอื่นดีกว่า ระยะทางจากบ้านถึงสถานพยาบาลประจำครอบครัวมีความสัมพันธ์กับการไม่เจ็บป่วย  ส่วนรายได้ต่อเดือนมีความสัมพันธ์กับการไม่เจ็บป่วยและการมีสถานพยาบาลอื่นที่ดีกว่า สำหรับภาวะสุขภาพมีความสัมพันธ์กับเหตุผลที่ไม่ไปรับบริการในด้านการไม่เจ็บป่วย และการมีสถานพยาบาลแห่งอื่นดีกว่า    
