การวิจัยครั้งนี้   มีวัตถุประสงค์ในการค้นหาความจำเป็นเพื่อการจัดทำและนำโครงการไปฝึกอบรมและพัฒนาความรู้ความสามารถให้กับบุคลากร  ในสำนักนโยบายอุตสาหกรรมรายสาขา  2    สำนักงานเศรษฐกิจอุตสาหกรรม   กระทรวงอุตสาหกรรม   เครื่องมือที่ใช้ในการศึกษาวิเคราะห์   ความจำเป็นประกอบด้วยแบบสัมภาษณ์หัวหน้าส่วนและเจ้าหน้าที่  ส่วนการประเมินผลโครงการฝึกอบรมจะใช้แบบประเมินความรู้ก่อนและหลังการฝึกอบรม
ผลการวิจัยพบว่า  บุคลากรของสำนักนโยบายอุตสาหกรรมรายสาขา 2  ทั้งหัวหน้าส่วน และเจ้าหน้าที่  ต่างมีความจำเป็นที่จะต้องได้รับการพัฒนาความรู้ความสามารถในการปฏิบัติงาน     ในด้านต่าง ๆ ที่แตกต่างกันไป  สำหรับโครงการฝึกอบรมหลักสูตรเทคนิคการวิเคราะห์เพื่อจัดทำข้อเสนอแนะอย่างมืออาชีพที่จัดทำขึ้น มีผลทำให้ผู้อบรมมีความรู้ความสามารถเพิ่มมากขึ้นอย่างมีนัยสำคัญทางสถิติ ที่ระดับ 0.05 
ข้อเสนอแนะในการวิจัย  สำนักนโยบายอุตสาหกรรมรายสาขา 2  จะต้องให้ความสำคัญกับการพัฒนาความรู้ความสามารถของบุคลากรอย่างจริงจังและต่อเนื่อง โดยดำเนินการในรูปแบบโครงการฝึกอบรม เพื่อให้การแก้ไขปัญหาการขาดความรู้ความสามารถเกิดผลเป็นรูปธรรม มิฉะนั้น ความรู้ความสามารถที่จำเป็นต่อการปฏิบัติงานของบุคลากรเหล่านี้ก็ยังคงขาดหายและส่งผลกระทบต่อคุณภาพงาน  ทั้งนี้ อาจพิจารณาจัดหาบุคลากรภายในองค์การที่มีความรู้ความสามารถเฉพาะด้านมาเป็นวิทยากร  รวมทั้งควรมีการติดตามผลความสำเร็จของโครงการฝึกอบรมในระยะยาว  เพื่อตรวจสอบ           ความคุ้มค่าของโครงการฝึกอบรมอีกประการหนึ่งด้วย
