 	การวิจัยครั้งนี้มีวัตถุประสงค์ เพื่อศึกษาและเปรียบเทียบวิธีการตัดสินใจของผู้บริหารสถานศึกษาตามความคิดเห็นของครูในสถานศึกษาขั้นพื้นฐาน สังกัดสำนักงานเขตพื้นที่การศึกษาฉะเชิงเทรา  เขต 1 ประชากร ที่ใช้ในการวิจัย  คือ ครูในสถานศึกษาขั้นพื้นฐาน เขตพื้นที่การศึกษาฉะเชิงเทรา  เขต 1 จำนวนทั้งสิ้น 331 คน  เครื่องมือที่ใช้ในการรวบรวมข้อมูลเป็นแบบสอบถามมาตราส่วนประมาณค่า  5  ระดับจำนวน  43  ข้อ  สถิติที่ใช้ในการวิเคราะห์ข้อมูล  คือ  ค่าร้อยละ  ค่าเฉลี่ย ค่าความเบี่ยงเบนมาตรฐาน การทดสอบค่าที การวิเคราะห์ความแปรปรวน และเปรียบเทียบรายคู่ โดยวิธีการของเชฟเฟ (Scheffe&#8242;)  
	ผลการวิจัยพบว่า
           	1.  วิธีการตัดสินใจของผู้บริหารสถานศึกษาขั้นพื้นฐาน  เขตพื้นที่การศึกษาฉะเชิงเทรา  เขต 1 ตามความคิดเห็นของครูในสถานศึกษาขั้นพื้นฐาน มีวิธีการตัดสินใจ ระดับมาก  ได้แก่  วิธีที่ผู้บริหารเป็นผู้อนุญาตให้ผู้ใต้บังคับบัญชาปฏิบัติหน้าที่ตัดสินใจได้ภายในขอบเขตที่กำหนดโดยผู้บังคับบัญชาต้องทำตาม รองลงมา คือ ผู้บริหารเสนอปัญหาแล้วขอข้อแนะนำจากผู้ใต้บังคับบัญชาเพื่อจะไปตัดสินใจเอง  และระดับสุดท้ายเป็นระดับปานกลาง คือ วิธีที่ผู้บริหารเป็นผู้ตัดสินใจเองแล้วแจ้งให้ผู้ใต้บังคับบัญชาทราบหรือปฏิบัติ
  	2.  เปรียบเทียบวิธีการตัดสินใจของผู้บริหารสถานศึกษาขั้นพื้นฐานตามความคิดเห็นของครูในสถานศึกษาขั้นพื้นฐาน  เขตพื้นที่การศึกษาฉะเชิงเทรา  เขต 1 ในด้านวุฒิการศึกษา  พบว่าแตกต่างกันอย่างไม่มีนัยสำคัญทางสถิติที่ระดับ .05  ในด้านขนาดสถานศึกษาพบว่า แตกต่างกันอย่างมีนัยสำคัญทางสถิติที่ระดับ .05
