การวิจัยครั้งนี้มีวัตถุประสงค์เพื่อศึกษาสภาพ  ปัญหา  และแนวทางการบริหารงานบุคคลในสถานศึกษา    ขั้นพื้นฐาน  จังหวัดฉะเชิงเทรา  กลุ่มตัวอย่างในการวิจัยที่ตอบแบบสอบถาม  ได้แก่ ผู้บริหาร  จำนวน 113 คน  และครูอาจารย์  จำนวน 310 คน  แบบสอบถามที่ใช้  แบ่งออกเป็น 4 ประเด็นตามกรอบการบริหารงานบุคคล 4 ด้าน  คือ   ด้านการวางแผนและการสรรหาบุคลากร  ด้านการธำรงรักษาบุคลากร  ด้านการฝึกอบรมและการพัฒนาบุคลากร    ด้านการให้พ้นจากงาน  เครื่องมือที่ใช้ในการศึกษาค้นคว้าเป็นแบบสอบถามมาตราส่วนประมาณค่า 5 ระดับ  และ  แบบตรวจสอบรายการซึ่งมีค่าความเชื่อมั่น .92  และสถิติที่ใช้ในการวิเคราะห์ข้อมูล  ได้แก่  ค่าเฉลี่ย  ร้อยละและความเบี่ยงเบนมาตรฐาน
ผลการวิจัยพบว่า
1.  ด้านการวางแผนและการสรรหาบุคลากร  สถานศึกษามีการวางแผนพัฒนาบุคลากรโดยคำนวณตามเกณฑ์คณะกรรมการข้าราชการครู  ซึ่งส่วนใหญ่สถานศึกษายังขาดแคลนบุคลากร  ด้านการสรรหาบุคลากรภายในสถานศึกษาสรรหาโดยใช้ความรู้ความสามารถ  ส่วนการสรรหาจากภายนอก สถานศึกษาไม่มีบทบาทในการสรรหาบุคลากร  
2.  ด้านการธำรงรักษาบุคลากร  ผู้บริหารเป็นผู้นิเทศการปฏิบัติงานเพื่อกำกับ  ติดตาม  ดูแล  ชี้แนะให้ครูปฏิบัติหน้าที่อย่างมีประสิทธิภาพ  และการพิจารณาความดีความชอบมีความบริสุทธิ์  ยุติธรรม 
3.  ด้านการฝึกอบรมและการพัฒนาบุคลากรในสถานศึกษามีการวางแผนในการพัฒนาบุคลากรอย่างเป็นระบบและส่งครูเข้ารับการประชุมเชิงปฏิบัติการตามความเหมาะสม  
4.  ด้านการให้พ้นจากงาน  การเปลี่ยนตำแหน่งพิจารณาตามความรู้ความสามารถ
