             การวิจัยครั้งนี้ มีวัตถุประสงค์ (1) เพื่อศึกษาปัญหาการดำเนินงานของผู้ประกอบการ
โรงสีข้าวในภาคตะวันออกของประเทศไทย ในด้านการผลิต ด้านการเงิน ด้านการตลาด และ
ด้านผลกระทบจากสภาวะแวดล้อมภายนอก (2) เพื่อเปรียบเทียบลักษณะของผู้ประกอบการโรงสีข้าว
ในภาคตะวันออกของประเทศไทย โดยแบ่งตาม ขนาดของกิจการ รูปแบบความเป็นเจ้าของธุรกิจ และระยะเวลาในการดำเนินงาน กับปัญหาที่เกิดจากการดำเนินงาน ด้านการผลิต ด้านการเงิน 
ด้านการตลาด และด้านผลกระทบจากสภาวะแวดล้อมภายนอก กลุ่มตัวอย่างที่ใช้วิจัยคือ ผู้ประกอบการโรงสีข้าวในภาคตะวันออกของประเทศไทย จำนวน 67 ราย เครื่องมือที่ใช้ในการ
เก็บรวบรวมข้อมูลเป็นแบบสอบถามลักษณะเป็นมาตราส่วนประมาณค่า 5 ระดับ แบบสอบถามมี 
ค่าความเชื่อมั่นเท่ากับ 0.91 วิเคราะห์ข้อมูล โดยใช้โปรแกรมคอมพิวเตอร์สำเร็จรูปหา ค่าคะแนนเฉลี่ย 
ค่าเบี่ยงเบนมาตรฐาน และการทดสอบความแปรปรวนทางเดียว (One-way ANOVA)
	ผลการศึกษาพบว่า 
	1. ปัญหาการดำเนินงานของผู้ประกอบการโรงสีข้าวในภาคตะวันออกของประเทศไทย โดยภาพรวมอยู่ในระดับ ปานกลาง โดยผู้ประกอบการโรงสีข้าวในภาคตะวันออกของประเทศไทย 
มีปัญหาการดำเนินงานด้านต่างๆ โดยเรียงลำดับค่าเฉลี่ยจากมากไปหาน้อยคือ ด้านการผลิต 
ด้านผลกระทบจากสภาวะแวดล้อมภายนอก ด้านการตลาด และด้านการเงิน 
	2. เปรียบเทียบลักษณะของผู้ประกอบการโรงสีข้าวในภาคตะวันออกของประเทศไทย 
ตามขนาดของกิจการ รูปแบบความเป็นเจ้าของธุรกิจ และระยะเวลาในการดำเนินงานที่แตกต่างกันพบว่ามีปัญหาในการดำเนินงานแตกต่างกันอย่างมีนัยสำคัญทางสถิติที่ระดับ .05 
