การวิจัยครั้งนี้มีวัตถุประสงค์เพื่อ  1)  ศึกษา  สังเคราะห์เงื่อนไข  ปัจจัยที่ใช้เป็นเกณฑ์การพิจารณาหรือคัดเลือกชุมชนกับโรงเรียนที่ประสบความสำเร็จในการดำเนินงานระบบความร่วมมือของชุมชนกับโรงเรียน  2)  ค้นหา  แลกเปลี่ยนเรียนรู้วิธีปฏิบัติงานด้านความร่วมมือของชุมชนกับโรงเรียน  ด้วยกระบวนการจัดการความรู้ในพื้นที่กลุ่มตัวอย่างทั้ง  4  ภูมิภาคของประเทศ  3)  ศึกษาสังเคราะห์วิธีปฏิบัติที่เป็นเลิศ  (Best  Practices)  ระบบความร่วมมือของชุมชนกับโรงเรียน  ในพื้นกลุ่มตัวอย่างที่มีบริบทต่างกัน      
	การวิจัยครั้งนี้ใช้ระเบียบวิธีการวิจัยลักษณะพหุวิธี  (Multi-Method)  เริ่มจากพัฒนาเกณฑ์การคัดเลือกชุมชนโรงเรียนที่ประสบความสำเร็จในการดำเนินงานด้านความร่วมมือของชุมชนกับโรงเรียนโดยการศึกษาเอกสารกฎหมาย บทบัญญัติ มาตรฐานการประกันคุณภาพการศึกษาที่เกี่ยวข้อง ตรวจสอบคุณภาพเกณฑ์การคัดเลือกฯโดยเชี่ยวชาญ  แล้วใช้เกณฑ์ฯ ดังกล่าวคัดเลือกกลุ่มตัวอย่างที่มีคุณลักษณะตามเกณฑ์ฯ จำนวน  8  แห่งกระจายอยู่ทั้ง  4  ภูมิภาคของประเทศ  ทั้งที่เป็นชุมชนเมือง ชุมชนชนบท  โรงเรียนประถมศึกษา  และโรงเรียนมัธยมศึกษา  จากนั้นดำเนินการใช้เครื่องมือการจัดการความรู้ในพื้นที่กลุ่มตัวอย่างเพื่อค้นหาแลกเปลี่ยนเรียนรู้วิธีปฏิบัติงานด้านความร่วมมือของชุมชนกับโรงเรียน  แล้วร่วมกับกลุ่มตัวอย่างสรุปเขียนเป็นรายงานวิธีปฏิบัติที่เป็นเลิศ  (Best Practices)  ระบบความร่วมมือของชุมชนกับโรงเรียน  ท้ายสุดผู้วิจัยได้ทำการสรุป  สังเคราะห์เป็นคลังความรู้ที่แสดงวิธีปฏิบัติที่เป็นเลิศ  ที่เป็นตัวแทนของกลุ่มตัวอย่างที่มีบริบทต่างกัน 
	ผลจากการวิจัยครั้งนี้คือ  1)  เกณฑ์การพิจารณาหรือคัดเลือกชุมชนกับโรงเรียนที่ประสบความสำเร็จในการดำเนินงานระบบความร่วมมือของชุมชนกับโรงเรียน  2)  วิธีปฏิบัติงานและสภาพการดำเนินงานด้านความร่วมมือของชุมชนกับโรงเรียนในพื้นที่กลุ่มตัวอย่างที่เป็นโรงเรียนประถมศึกษา  และโรงเรียนมัธยมศึกษา  3)  กระบวนการ  และวิธีปฏิบัติงานระบบความร่วมมือของชุมชนกับโรงเรียนพร้อมตัวอย่างความสำเร็จ  ซึ่งเป็นผลจากการสังเคราะห์วิธีปฏิบัติที่เป็นเลิศของกลุ่มตัวอย่างที่เป็นทั้งโรงเรียนประถมศึกษา  และโรงเรียนมัธยมศึกษา  ทั้งในชุมชนเมือง-ชุมชนชนบท  
