จุดมุ่งหมายของการวิจัยในครั้งนี้  มี  3  ประการคือ  1)  เพื่อสร้างแบบฝึกในการพัฒนาความสามารถการเขียนสะกดคำภาษาไทย  สำหรับนักเรียนชั้นประถมศึกษาปีที่ 4 รวมทั้งการหาประสิทธิภาพของแบบฝึก  ตามเกณฑ์มาตรฐาน 80/80 2) เพื่อเปรียบเทียบผลสัมฤทธิ์ทางการเรียนก่อนใช้และหลังใช้แบบฝึกการเขียนสะกดคำภาษาไทย และ 3)  เพื่อศึกษาความพึงพอใจของนักเรียนต่อแบบฝึกการเขียนสะกดคำภาษาไทย
	กลุ่มตัวอย่างเป็นนักเรียนชั้นประถมศึกษาปีที่ 4 จำนวน  30  คน  โรงเรียนวัดบางวัว (สายเสริมวิทย์) อำเภอบางปะกง  จังหวัดฉะเชิงเทรา  ภาคเรียนที่ 2  ปีการศึกษา 2552 เครื่องมือที่ใช้ได้แก่แบบฝึกการเขียนสะกดคำภาษาไทย  จำนวน 6  แบบฝึก  และแบบทดสอบวัดผลสัมฤทธิ์ทางการเรียน ใช้ทดสอบก่อนเรียน  (pre-test)  และหลังเรียน  (post-test)  และแบบสอบถามวัดความพึงพอใจของผู้เรียนที่มีต่อแบบฝึกการเขียนสะกดคำภาษาไทย  สถิติที่ใช้ในการวิเคราะห์ข้อมูล  ได้แก่  ค่าเฉลี่ย ร้อยละ  ค่าเบี่ยงเบนมาตรฐาน  และทดสอบสมมุติฐานโดยใช้ค่าสถิติ  t-test  แบบ dependent sample จากนั้นนำข้อมูลที่ได้มาวิเคราะห์หาประสิทธิภาพของแบบฝึกตามเกณฑ์มาตรฐาน 80/80 
	ผลการวิจัยพบว่าแบบฝึกการเขียนสะกดคำภาษาไทย ของนักเรียนชั้นประถมศึกษาปีที่ 4 มีประสิทธิภาพ  87.17/83.44  ซึ่งสูงกว่าเกณฑ์มาตรฐานที่กำหนดไว้ การเปรียบเทียบผลสัมฤทธิ์ทางการเรียนหลังการใช้แบบฝึกการเขียนสะกดคำภาษาไทยสูงกว่าก่อนใช้แบบฝึกการเขียนสะกดคำภาษาไทย อย่างมีนัยสำคัญทางสถิติที่ระดับ .01  ความพึงพอใจของนักเรียนที่มีต่อแบบฝึกการเขียนสะกดคำภาษาไทย  อยู่ในระดับมากที่สุด
