 การวิจัยครั้งนี้มีวัตถุประสงค์ 3 ประการ คือ 1) เพื่อพัฒนาแผนการจัดการเรียนรู้คณิตศาสตร์  เรื่อง  การแปลงทางเรขาคณิต   โดยใช้โปรแกรม GSP ของนักเรียนชั้นมัธยมศึกษาปีที่ 2  ให้มีประสิทธิภาพไม่ต่ำกว่าเกณฑ์มาตรฐาน 80/80   2) เพื่อเปรียบเทียบผลสัมฤทธิ์ทางการเรียนคณิตศาสตร์ก่อนเรียนและหลังเรียน เรื่อง การแปลงทางเรขาคณิต โดยใช้โปรแกรม GSP ของนักเรียน                ชั้นมัธยมศึกษาปีที่ 2  และ 3) เพื่อศึกษาเจตคติของนักเรียนชั้นมัธยมศึกษาปีที่ 2 ที่มีต่อการเรียนคณิตศาสตร์ เรื่อง การแปลงทางเรขาคณิต โดยใช้โปรแกรม GSP
                 กลุ่มตัวอย่างที่ใช้ในการวิจัย คือ นักเรียนชั้นมัธยมศึกษาปีที่ 2 โรงเรียนวัดบางวัว            (สายเสริมวิทย์)  อำเภอบางปะกง  จังหวัดฉะเชิงเทรา  ภาคเรียนที่ 2  ปีการศึกษา 2552  จำนวน 30  คน  เครื่องมือที่ใช้ในการวิจัย ได้แก่ แผนการจัดการเรียนรู้  แบบทดสอบวัดผลสัมฤทธิ์ทางการเรียน และแบบวัดเจตคติที่มีต่อการเรียนคณิตศาสตร์  สถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย  ส่วนเบี่ยงเบนมาตรฐานและค่าการทดสอบที (t-dependent test)
                 ผลการวิจัย  พบว่า  1) ประสิทธิภาพของแผนการจัดการเรียนรู้คณิตศาสตร์ เรื่อง การแปลงทางเรขาคณิต  โดยใช้โปรแกรม  GSP  ของนักเรียนชั้นมัธยมศึกษาปีที่ 2   เท่ากับ  88.49/83.48            2) ผลสัมฤทธิ์ทางการเรียนคณิตศาสตร์ เรื่อง การแปลงทางเรขาคณิต โดยใช้โปรแกรม GSP หลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01  และ  3) เจตคติของนักเรียนชั้นมัธยมศึกษาปีที่ 2  ที่มีต่อการเรียนคณิตศาสตร์ เรื่อง การแปลงทางเรขาคณิต โดยใช้โปรแกรม GSP อยู่ในระดับมากที่สุด
