การวิจัยครั้งนี้มีวัตถุประสงค์เพื่อศึกษาวิวัฒนาการของตลาดนัด  เอกลักษณ์หรือเสน่ห์ของตลาดนัดและวิถีชีวิตของชาวตลาดนัดคลองถมแหลมฉบัง  โดยใช้ระเบียบวิธีวิจัยเชิงคุณภาพ  ศึกษาค้นคว้าจากเอกสารและเก็บรวบรวมข้อมูลด้วยวิธีการสัมภาษณ์ระดับลึก  การสังเกตแบบมีส่วนร่วมและไม่มีส่วนร่วม  ซึ่งผู้ให้ข้อมูลหลักคือพ่อค้าแม่ค้าที่มาขายของที่ตลาดนัดคลองถมแหลมฉบัง  แล้วจึงนำข้อมูลมาวิเคราะห์และเสนอผลการวิจัยในเชิงพรรณนา  ผลการวิจัยโดยสรุปพบว่า
		1.  ตลาดนัดเป็นรูปแบบของกิจกรรมทางเศรษฐกิจของมนุษย์ที่มีมาแต่ดั้งเดิมที่ใช้เป็นศูนย์กลางการแลกเปลี่ยนสินค้าและบริการ  โดยมีการจัดขึ้นตามวันเวลาที่กำหนดตามฤดูกาลที่สะดวกแก่การคมนาคมไม่ได้มีตลอดทั้งปี  การแลกเปลี่ยนสินค้าจะเปลี่ยนแปลงรูปแบบและประเภทของสินค้าตามสภาพแวดล้อมทางด้านเศรษฐกิจ  สังคม  การเมือง  ความก้าวหน้าทางด้านเทคโนโลยี  เป็นกิจกรรมการแลกเปลี่ยนเพื่อยังชีพและพัฒนารูปแบบเป็นธุรกิจเพื่อหวังผลกำไรในเวลาต่อมา  สถานที่จัดตลาดนัดจะจัดใกล้ชุมชนที่อยู่อาศัยเพื่ออำนวยความสะดวกต่อผู้บริโภค  ตลาดนัดแต่ละที่จะมีสินค้าที่ตอบสนองความต้องการของผู้บริโภคและมีเอกลักษณ์แตกต่างกันไปแต่จะเป็นที่รับรู้ของผู้บริโภคที่จะไปจับจ่ายใช้สอย  บรรยากาศของตลาดนัดมีแต่รอยยิ้มของพ่อค้าแม่ค้าที่ส่งเสียงเรียกลูกค้า ผู้คนหลากหลายหมุนเวียนมาจับจ่ายใช้สอย  เสียงทักทายพูดคุยที่ก่อให้เกิดบรรยากาศแบบญาติมิตรทางสังคม  ทำให้พื้นที่ว่างเปล่ามีชีวิตชีวา  รูปแบบการค้าขายแบบถ้อยที่ถ้อยอาศัยไม่ได้หวังผลกำไรมากนัก  การเจรจาต่อรองราคาสินค้าเพื่อให้เกิดความพึงพอใจก่อนที่จะมีการซื้อขายแลกเปลี่ยน เป็นเอกลักษณ์ที่มีเสน่ห์ของตลาดนัดทุกแห่งตั้งแต่ในอดีตจนถึงทุกวันนี้
	2.  วิถีชีวิตของชาวตลาดนัดคลองถมแหลมฉบัง  วิถีชีวิตของพ่อค้าแม่ค้าในตลาดนัดเริ่มขึ้นในช่วงเวลาที่คนส่วนใหญ่เลิกงานเพื่อพักผ่อนแต่จะเป็นเวลาทำงานหารายได้ของพ่อค้าแม่ค้าที่ตลาดนัด อาชีพค้าขายในตลาดนัด  ต้องทำงานกลางแจ้งที่อากาศร้อน  เดินทางเพื่อไปค้าขายในที่ต่าง ๆ ไม่มีร้านค้าเป็นหลักแหล่งถาวร  เป็นอาชีพที่ขาดความมั่นคงทางการเงิน  รายได้ของพ่อค้าแม่ค้าต้องฝากความหวังไว้กับเศรษฐกิจของประเทศและรายได้ของคนในอาชีพอื่น  ช่วงที่เศรษฐกิจตกต่ำลูกค้ามีความสามารถในการจับจ่ายใช้สอยน้อยจะส่งผลกระทบโดยตรงกับอาชีพค้าขาย  สภาพภูมิอากาศก็มีผลต่อรายได้ของพ่อค้าแม่ค้าที่ขายของในตลาดนัดเพราะตลาดนัดส่วนใหญ่จะจัดกลางแจ้งถ้าวันไหนฝนตกพ่อค้าแม่ค้าจะขาดรายได้หรือขายของได้น้อย  พ่อค้าแม่ค้าจึงต้องเรียนรู้ที่จะบริหารจัดการการเงินไม่ให้ส่งผลกระทบกับอาชีพค้าขายที่จะมีผลกระทบต่อเนื่องไปถึง  ครอบครัวได้  สังคมของตลาดนัดมีการช่วยเหลือเกื้อกูลกันพึ่งพาอาศัยกันแบบญาติมิตรทางสังคม  มีเครือข่ายทางสังคมของคนในอาชีพเดียวกัน  มีความคิดความเชื่อ  เป็นชุมชนขนาดเล็กที่มีพ่อค้าแม่ค้าเป็นประชากรที่อยู่ร่วมกันในช่วงเวลาหนึ่ง  มีกฎระเบียบที่เป็นที่รับรู้กันเอง  โดยมีผู้จัดตลาดเป็นเหมือนผู้นำชุมชน 
