     การวิจัยครั้งนี้ มีวัตถุประสงค์  เพื่อศึกษาระดับการมีส่วนร่วมของผู้ปกครองต่อการเข้ารับการบำบัดรักษาวัยรุ่นที่ติดยาเสพติดของศูนย์เกิดใหม่ และเพื่อเปรียบเทียบการมีส่วนร่วมของผู้ปกครองต่อการเข้ารับการบำบัดรักษาวัยรุ่นที่ติดยาเสพติดของศูนย์เกิดใหม่จำแนกตามปัจจัยส่วนบุคคลและปัจจัยทางเศรษฐกิจ ประชากรที่ใช้ในการวิจัยครั้งนี้ คือ ผู้ปกครอง 39 คนที่ส่งบุตรหลานมารับการบำบัดรักษาที่ศูนย์เกิดใหม่ เครื่องมือที่ใช้ในการเก็บรวบรวมข้อมูล คือแบบสอบถาม สถิติที่ใช้ในการวิเคราะห์ ได้แก่ ค่าความถี่ ค่าร้อยละ ค่าเฉลี่ย และค่าเบี่ยงเบนมาตรฐาน
               ผลการศึกษาวิจัยพบว่า
               1. การมีส่วนร่วมของผู้ปกครองต่อการเข้ารับการบำบัดรักษาของวัยรุ่นที่ติดยาเสพติดของศูนย์เกิดใหม่ในภาพรวมอยู่ในระดับมาก เมื่อพิจารณาเป็นรายด้าน พบว่า ด้านที่มีค่าเฉลี่ยของการมีส่วนร่วมสูงที่สุด คือ ด้านการติดตามประเมินผล รองลงมา คือ ด้านการดำเนินกิจกรรม ด้านการสนับสนุนส่งเสริม และด้านการแก้ไขปัญหา
               2.  ปัจจัยส่วนบุคคลของผู้ปกครอง คือ เพศ อายุ สถานภาพสมรส ความสัมพันธ์ของผู้ปกครองกับวัยรุ่นที่เข้ารับการบำบัดรักษา และระดับการศึกษา  ที่แตกต่างกันมีผลต่อการมีส่วนร่วมต่อการเข้ารับการบำบัดรักษาของวัยรุ่นแตกต่างกัน 
               3.  ปัจจัยทางเศรษฐกิจ รายได้ และอาชีพที่แตกต่างกันมีผลต่อการมีส่วนร่วมต่อการเข้ารับการบำบัดรักษาของวัยรุ่นแตกต่างกัน
