การวิจัยเชิงบรรยายครั้งนี้ มีวัตถุประสงค์เพื่อศึกษาความสัมพันธ์ระหว่างสัมพันธภาพระหว่างบุคคลกับความสามารถในการปฏิบัติงานพยาบาล ของพยาบาลประจำการโรงพยาบาลรามาธิบดี กลุ่มตัวอย่างเป็นพยาบาลประจำการ ที่ปฏิบัติงานในหอผู้ป่วยของโรงพยาบาลรามาธิบดี ระหว่างเดือนกันยายน ถึงพฤศจิกายน  2545 จำนวน 300 คน  เลือกกลุ่มตัวอย่างแบบแบ่งชั้นภูมิชนิดขนาดตัวอย่างไม่เป็นสัดส่วนกับขนาดประชากร  เครื่องมือที่ใช้ในการรวบรวมข้อมูลเป็นแบบสอบถามที่ผู้วิจัยสร้างขึ้นประกอบด้วย  ข้อมูลส่วนบุคคล  แบบสอบถามเกี่ยวกับ สัมพันธภาพระหว่างบุคคล และแบบประเมินความสามารถในการปฏิบัติงานพยาบาล  วิเคราะห์ข้อมูลโดยคำนวณ ค่าร้อยละ  ค่าเฉลี่ย  ค่าเบี่ยงเบนมาตรฐาน ค่าสัมประสิทธิ์สหสัมพันธ์แบบเพียร์สัน  และการวิเคราะห์ความแปรปรวนแบบทางเดียว 
	ผลการวิจัยพบว่า  กลุ่มตัวอย่างมีสัมพันธภาพระหว่างบุคคลอยู่ในระดับดีและมีความสามารถในการปฏิบัติงานพยาบาลอยู่ในระดับสูง  ด้านความสัมพันธ์พบว่า สัมพันธภาพระหว่างบุคคลกับความสามารถในการปฏิบัติงานพยาบาลมีความสัมพันธ์ในทางบวก ระดับปานกลาง อย่างมีนัยสำคัญ( r = .58, p<.01)นอกจากนี้ยังพบว่าสัมพันธภาพระหว่างบุคคลของกลุ่มตัวอย่างไม่แตกต่างกันอย่างมีนัยสำคัญ( p>.05)ตามอายุ ระยะเวลาในการปฏิบัติงานและลักษณะการปฏิบัติงาน สำหรับความสามารถในการปฏิบัติงานพยาบาลพบว่า มีความแตกต่างกันอย่างมีนัยสำคัญ(p<.05) ในกลุ่มตัวอย่างที่มีอายุ และระยะเวลาในการปฏิบัติงาน   ส่วนลักษณะการปฏิบัติงานไม่แตกต่างกันอย่างมีนัยสำคัญ(p>.05)
	ผลการวิจัยครั้งนี้ ใช้เป็นแนวทางสำหรับผู้บริหารในการพัฒนาสัมพันธภาพระหว่างบุคคลและปรับปรุงความสามารถในการปฏิบัติงานพยาบาลของพยาบาลประจำการ 
