การศึกษาวิจัยครั้งนี้  เป็นการวิจัยปฏิบัติการแบบมีส่วนร่วมในการผลิตขนมชั้นให้ถูกสุขลักษณะ  ของกลุ่มแม่บ้านเกษตรกรสตรีพัฒนา  ตำบลบางเตย  อำเภอเมือง  จังหวัดฉะเชิงเทรา โดยมีวัตถุประสงค์เพื่อวิเคราะห์หากระบวนการผลิตขนมชั้นที่ไม่ถูกสุขลักษณะที่ดีในการผลิต  และทำการพัฒนากระบวนการผลิตขนมชั้นให้สะอาดถูกต้องตามหลักสุขลักษณะที่ดีในการผลิตอาหาร
วิธีดำเนินการวิจัยการมีส่วนร่วมในการผลิตขนมชั้นให้ถูกสุขลักษณะ  กลุ่มแม่บ้านเกษตรกรสตรีพัฒนา  ได้เข้ามามีส่วนร่วมในทุกขั้นตอน  ตั้งแต่  การค้นหาปัญหา  แนวทางแก้ไข  การวางแผนการดำเนินงาน  การปฏิบัติตามแผน  และการประเมินผลความสำเร็จ  เครื่องมือในการวิจัยประกอบด้วย  แบบบันทึกการสังเกต  แบบบันทึกการสัมภาษณ์  การใช้เทคนิควิธีการอภิปรายกลุ่ม  และการอบรมความรู้ด้านสุขลักษณะที่ดีในกาผลิตอาหาร  (Good Hygiene Practice : GHP) 
ผลการวิจัยพบว่า  มีกระบวนการผลิตขนมชั้นของกลุ่มแม่บ้านเกษตรกรสตรีพัฒนาที่ไม่สะอาดรวม  3  ขั้นตอน  คือ  ขั้นตอนการเตรียมวัตถุดิบ  ขั้นตอนการผสม  และขั้นตอนการบรรจุ   ซึ่งกลุ่มแม่บ้านเกษตรกรสตรีพัฒนาได้ร่วมกันปรับปรุงพัฒนากระบวนการผลิตขนมชั้นทั้ง  3  ขั้นตอนให้ถูกสุขลักษณะที่ดีในการผลิตอาหาร  และนำไปใช้เป็นข้อกำหนดในการปฏิบัติของกลุ่มแม่บ้านเกษตรกรสตรีพัฒนา  ส่งผลให้กลุ่มแม่บ้านเกษตรกรสตรีพัฒนามีกระบวนการผลิตขนมชั้นที่ถูกสุขลักษณะและผลิตภัณฑ์สามารถเก็บไว้บริโภคจาก  2  วันเป็น  4  วัน 
