การวิจัยนี้มีวัตถุประสงค์เพื่อศึกษาการมีส่วนร่วมของประชาชนในการบริหารจัดการทรัพยากรน้ำลุ่มแม่น้ำบางปะกง ? ปราจีนบุรี รวมถึงศึกษาปัจจัยส่วนบุคคลต่างๆ ที่ส่งผลต่อการมีส่วนร่วมของประชาชนในการบริหารจัดการลุ่มน้ำดังกล่าว โดยเก็บข้อมูลจากกลุ่มตัวอย่างที่จัดทำแผนร่วมการบริหารจัดการลุ่มน้ำระหว่างปี พ.ศ. 2546 ? 2547 จำนวน 228 คน วิเคราะห์ข้อมูลทางสถิติด้วยวิธี T ? test  และการวิเคราะห์ความแปรปรวน (Analysis of variance) และเปรียบเทียบความแตกต่างของค่าเฉลี่ยด้วยวิธี Duncan?s Multiple Range Test ที่ระดับความเชื่อมั่น 95 เปอร์เซ็นต์ 
ผลการวิจัยพบว่า การมีส่วนร่วมของประชาชนในการบริหารจัดการทรัพยากรน้ำโดยรวมอยู่ในระดับปานกลาง การมีส่วนร่วมของประชาชนในขั้นตอนการค้นหาปัญหาและสาเหตุ ของปัญหาพบว่ามีส่วนร่วมอยู่ในระดับสูง สำหรับในขั้นตอนการวางแผนเพื่อแก้ปัญหา ขั้นตอนการปฏิบัติงานให้เป็นไปตามแผน และขั้นตอนการติดตามประเมินผลพบว่าประชาชนมีส่วนร่วมอยู่ในระดับปานกลาง สำหรับปัจจัยส่วนบุคคลต่างๆ เช่น ความแตกต่างกันในเรื่องเพศ อายุ การศึกษา อาชีพ สถานภาพทางสังคม รายได้ และระยะห่างจากลำน้ำพบว่ามีผลต่อการมีส่วนร่วมในการบริหารจัดการทรัพยากรน้ำแตกต่างกันอย่างมีนัยสำคัญทางสถิติที่ระดับความเชื่อมั่น 95 เปอร์เซ็นต์ ในขณะที่จำนวนสมาชิกในครัวเรือนและการมีกิจกรรมใช้น้ำที่แตกต่างกันพบว่าไม่มีผลต่อการมีส่วนร่วมในการบริหารจัดการทรัพยากรน้ำแตกต่างกันทางสถิติ
