การวิจัยครั้งนี้  มีวัตถุประสงค์เพื่อพัฒนาและหาประสิทธิภาพของแผนการจัดการเรียนรู้การสอนอ่านภาษาอังกฤษโดยการใช้เอกสารจริง เปรียบเทียบความสามารถทางการอ่านภาษาอังกฤษก่อนและหลังการทดลอง และศึกษาเจตคติของนักเรียนที่มีต่อการสอนอ่านภาษาอังกฤษโดยใช้เอกสารจริง                    
   	กลุ่มตัวอย่างคือนักเรียนชั้นประถมศึกษาปีที่  6 โรงเรียนวัดบางวัว(สายเสริมวิทย์) จำนวน  30  คน ในภาคเรียนที่  2  ปีการศึกษา  2552  โดยการสุ่มอย่างง่าย  ใช้เวลาในการดำเนิน  การทดลอง  5  สัปดาห์ๆ  ละ 3 ชั่วโมง  รวมทั้งสิ้น  15  ชั่วโมง 
         	เครื่องมือที่ใช้ในการทดลอง  ได้แก่  แผนการจัดการเรียนรู้การสอนอ่านภาษาอังกฤษโดยใช้เอกสารจริงจำนวน  15  แผน  แบบทดสอบวัดความสามารถทางการอ่านภาษาอังกฤษก่อนและหลังการทดลอง  และแบบวัดเจตคติของนักเรียน  สถิติที่ใช้ในการวิเคราะห์ข้อมูล  ได้แก่  ค่าเฉลี่ย  ค่าร้อยละ  ส่วนเบี่ยงเบนมาตรฐาน  และค่า  t-test  แบบ  dependent  samples
	ผลการวิจัย  พบว่า  ประสิทธิภาพของแผนการจัดการเรียนรู้การสอนอ่านภาษาอังกฤษโดยใช้เอกสารจริง  มีค่าเท่ากับ  77.96/77.78  ซึ่งถือว่ามีประสิทธิภาพตามเกณฑ์ที่กำหนด  ความสามารถในการอ่านภาษาอังกฤษของนักเรียนหลังการทดลองสูงกว่าก่อนการทดลองอย่างมีนัยสำคัญที่ระดับ .01 และกลุ่มตัวอย่างมีเจตคติต่อการสอนอ่านภาษาอังกฤษโดยใช้เอกสารจริง  อยู่ในระดับมากที่สุด
