การวิจัยครั้งนี้ผู้วิจัยมีวัตถุประสงค์เพื่อศึกษาและเพื่อเปรียบเทียบความคิดเห็นของครูและ นักเรียนที่มีต่อการปฏิบัติงานด้านปกครองนักเรียนระดับชั้นมัธยมศึกษา  ในโรงเรียนคริสต์ธรรมศึกษา กรุงเทพมหานคร  ตามตัวแปรเพศ  วุฒิการศึกษา  ประสบการณ์ ระดับช่วงชั้นและระดับผลการเรียน จำนวน  5  ด้าน คือ  ด้านการปกครองนักเรียน  ด้านวินัยของนักเรียน  ด้านการป้องกันและแก้ไขพฤติกรรมที่ไม่เหมาะสมของนักเรียน ด้านคุณธรรมและจริยธรรม และด้านงานระดับชั้น กลุ่มตัวอย่างที่ใช้ในการศึกษาครั้งนี้  ได้แก่ ครู จำนวน 56 คน  นักเรียน  จำนวน 194 คนในโรงเรียนคริสต์ธรรมศึกษา เครื่องมือที่ใช้ในการวิจัยครั้งนี้ เป็นแบบสอบถามมาตราส่วนประมาณค่า 5 ระดับจำนวน  50  ข้อ สถิติที่ใช้ในการวิเคราะห์ข้อมูล  ได้แก่  สถิติพื้นฐานคือ ค่าร้อยละ  ค่าเฉลี่ย  ค่าเบี่ยงเบนมาตรฐาน และสถิติทดสอบความแตกต่างระหว่างค่าเฉลี่ยแบบ 2 กลุ่ม ที่เป็นอิสระกัน (Independent sample t - test)
ผลการวิจัยพบว่า  ความคิดเห็นของครูที่มีต่อการปฏิบัติงานปกครองนักเรียนในโรงเรียนคริสต์ธรรมศึกษา กรุงเทพมหานคร โดยภาพรวมอยู่ในระดับปานกลาง ข้อที่มีค่าเฉลี่ยสูงสุดคือ ด้านคุณธรรม จริยธรรม ข้อที่มีค่าเฉลี่ยต่ำสุดคือ ด้านวินัยของนักเรียน ส่วนความคิดเห็นของนักเรียน โดยภาพรวมอยู่ในระดับปานกลาง  ข้อที่มีค่าเฉลี่ยสูงสุดคือ ด้านวินัยของนักเรียน ข้อที่มีค่าเฉลี่ยต่ำสุดคือ  ด้านการปกครองนักเรียน
            เปรียบเทียบความคิดเห็นของครูและนักเรียนที่มีต่อการปฏิบัติงานปกครองนักเรียนในโรงเรียน 
คริสต์ธรรมศึกษา  กรุงเทพมหานคร  จำแนกตามเพศ  ประสบการณ์  ระดับช่วงชั้น และระดับ ผลการเรียน
โดยภาพรวมทั้ง  5  ด้าน  ไม่แตกต่างกัน  แต่เมื่อเปรียบเทียบความคิดเห็นของครูเป็นรายด้าน จำแนกตาม
ประสบการณ์ของครูพบว่ามีความแตกต่างกันอย่างมีนัยสำคัญทางสถิติที่ระดับ .05  ในด้านคุณธรรมและ
จริยธรรม
