 การวิจัยครั้งนี้ มีวัตถุประสงค์เพื่อศึกษาบุคลิกภาพ ความฉลาดทางอารมณ์ของเยาวชนที่กระทำผิดและพัฒนาความฉลาดทางอารมณ์ของเยาวชนที่กระทำผิด กลุ่มตัวอย่างเป็นเยาวชนที่กระทำผิดในเขตจังหวัดฉะเชิงเทรา และอยู่ในความดูแลของสถานพินิจและคุ้มครองเด็กและเยาวชนจังหวัดฉะเชิงเทรา จำนวน 60 คน เครื่องมือที่ใช้ในการศึกษา คือ แบบทดสอบบุคลิกภาพ 16 PF และแบบทดสอบความฉลาดทางอารมณ์ และเครื่องมือที่ใช้ในการพัฒนา คือ โปรแกรมการพัฒนาความฉลาดทางอารมณ์ 
               การวิจัยครั้งนี้ปรากฏผลว่า
               1. เยาวชนที่กระทำผิด มีลักษณะองค์ประกอบในด้านความระแวง(L) และด้านความวิตกกังวล(O) สูง มีลักษณะองค์ประกอบในด้านความร่าเริง(F) และด้านสติปัญญา(B)  ต่ำ                 
               2. เยาวชนที่กระทำผิด มีค่าคะแนนความฉลาดทางอารมณ์อยู่ระดับปานกลางทั้ง 5 ด้าน คือ ด้านการตระหนักรู้ในตนเอง  ด้านการจัดระเบียบอารมณ์ของตนเอง  ด้านการจูงใจตนเอง ด้านการร่วมรู้สึก และด้านทักษะทางสังคม 
               3. เยาวชนที่กระทำผิดที่เข้าร่วมกิจกรรมพัฒนาความฉลาดทางอารมณ์ มีคะแนนความฉลาดทางอารมณ์สูงกว่าก่อนเข้าร่วมกิจกรรมพัฒนาความฉลาดทางอารมณ์อย่างมีนัยสำคัญทางสถิติที่ระดับ 
.05 ในด้านทักษะทางสังคม และมีคะแนนความฉลาดทางอารมณ์สูงกว่าก่อนเข้าร่วมกิจกรรมพัฒนาความฉลาดทางอารมณ์อย่างไม่มีนัยสำคัญ ในด้านการตระหนักรู้ในตนเอง ด้านการจัดระเบียบอารมณ์ของตนเอง  ด้านจูงใจตนเอง  และด้านการร่วมรู้สึก

