การวิจัยนี้  เป็นการวิจัยและพัฒนา  โดยใช้เทคนิคการวิจัยทั้งเชิงปริมาณและเชิงคุณภาพ  วัตถุประสงค์การวิจัยมี 5  ข้อ  คือ  1)  เพื่อศึกษาสภาพปัญหาในการให้บริการ  2)  เพื่อพัฒนาความรู้และทักษะผู้ให้บริการ 3)  เพื่อพัฒนาสถานที่ในการให้บริการนวดแผนไทย 4)  เพื่อเปรียบเทียบผลการพัฒนาคุณภาพการให้บริการก่อนและหลังการพัฒนาคุณภาพการบริการ  5)  เพื่อนำเสนอแนวทางการพัฒนาคุณภาพการให้บริการนวดแผนไทย  ดำเนินการวิจัยระหว่างเดือนมกราคม  ถึงเดือนมิถุนายน พ.ศ. 2551  กลุ่มตัวอย่างในการวิจัยประกอบด้วย  ผู้ให้บริการจำนวน  39  คน  และผู้ใช้บริการจำนวน  350  คน  เครื่องมือในการวิจัยประกอบด้วย  แบบสอบถามความพึงพอใจผู้ใช้บริการ แบบทดสอบความรู้และแบบประเมินทักษะผู้ให้บริการ  สถิติที่นำมาใช้ในการวิเคราะห์ข้อมูล  คือ  ค่าร้อยละ  ค่าเฉลี่ย  และส่วนเบี่ยงเบนมาตรฐาน  ประเมินผลโดยการเปรียบเทียบความพึงพอใจผู้ใช้บริการก่อนและหลังการใช้แผนยุทธศาสตร์  ใช้สถิติค่าร้อยละในการประเมินผล  
	ผลการวิจัย  พบว่า  ความพึงพอใจในคุณภาพการให้บริการของผู้ใช้บริการอยู่ในระดับมากที่สุด  สภาพปัญหาที่พบในด้านผู้ให้บริการ  ได้แก่  ความรู้และทักษะการให้บริการ  แผนยุทธศาสตร์ที่ได้พัฒนาขึ้น  คือ  โครงการฝึกอบรมนวดแผนไทยเพื่อสุขภาพ  (150 ชั่วโมง)  การพัฒนาสถานที่ให้บริการดำเนินการโดย  ปรับปรุงป้ายบอกทางเข้าและป้ายบอกจุดให้บริการ  ปรับปรุงห้องนวดรวมโดยการติดตั้งม่านบังให้มิดชิดเป็นส่วนตัว  และติดตั้งเครื่องรับโทรทัศน์ไว้บริการในห้องนวดเดี่ยว  โดยหลังการใช้แผนยุทธศาสตร์  พบว่า  ยุทธศาสตร์ที่นำมาใช้มีผลทำให้คุณภาพการให้บริการดีขึ้น  โดยค่าเฉลี่ยระดับความพึงพอใจของผู้ใช้บริการสูงขึ้นจาก  3.36  เป็น  4.79  ค่าเฉลี่ยความรู้ของผู้ให้บริการสูงขึ้นจาก  7.10  เป็น  11.26  และค่าเฉลี่ยทักษะของผู้ให้บริการสูงขึ้นจาก  4.56  เป็น  7.38
