งานวิจัยครั้งนี้มีวัตถุประสงค์เพื่อศึกษาระดับทักษะการบริหาร ระดับการบริหารวิชาการ และความสัมพันธ์ระหว่างทักษะการบริหารกับการบริหารวิชาการของผู้อำนวยการโรงเรียนเอกชน สำนักงานเขตพื้นที่การศึกษาประถมศึกษาฉะเชิงเทรา เขต 2 กลุ่มตัวอย่างที่ใช้ในการวิจัย คือ   ผู้อำนวยการ และครูโรงเรียนเอกชน สังกัดสำนักงานเขตพื้นที่การศึกษาประถมศึกษาฉะเชิงเทรา  เขต 2 จำนวน 147 คน เครื่องมือที่ใช้ในการวิจัย เป็นแบบสอบถามมาตราส่วนประมาณค่า 5 ระดับ สถิติที่ใช้ในการวิเคราะห์ข้อมูล ได้แก่ ค่าเฉลี่ย ค่าความเบี่ยงเบนมาตรฐาน และค่าสัมประสิทธิ์สหสัมพันธ์ของเพียร์สัน
              ผลการวิจัยพบว่า
	1. ทักษะการบริหารของผู้อำนวยการโรงเรียนเอกชน สำนักงานเขตพื้นที่การศึกษาประถมศึกษาฉะเชิงเทรา เขต 2 โดยรวมและรายด้านอยู่ในระดับมาก เรียงตามลำดับ คือ ทักษะด้านความคิดรวบยอด ทักษะด้านมนุษย์ ทักษะด้านเทคนิค ทักษะด้านภาวะผู้นำ ทักษะด้านการทำงานเป็นทีม และทักษะด้านการประเมินผลและการให้รางวัล
		2. การบริหารวิชาการของผู้อำนวยการโรงเรียนเอกชน สำนักงานเขตพื้นที่การศึกษาประถมศึกษาฉะเชิงเทรา เขต 2 โดยรวมและรายด้านอยู่ในระดับมาก เรียงตามลำดับ คือ ด้านการนิเทศการศึกษา ด้านการพัฒนาสื่อ นวัตกรรม และเทคโนโลยีเพื่อการศึกษา ด้านการพัฒนาระบบการประกันคุณภาพภายในสถานศึกษา ด้านการพัฒนากระบวนการเรียนรู้ ด้านการพัฒนาหลักสูตรสถานศึกษา ด้านการวัดผล ประเมินผลและเปรียบเทียบโอนผลการเรียน ด้านการวิจัยเพื่อพัฒนาคุณภาพการศึกษา ด้านการส่งเสริมและสนับสนุนงานวิชาการแก่บุคคล ครอบครัว องค์กร และสถาบันอื่นที่จัดการศึกษา ด้านการแนะแนวการศึกษา ด้านการประสานความร่วมมือในการพัฒนาวิชาการกับสถานศึกษาอื่น ด้านการพัฒนาแหล่งการเรียนรู้และด้านการส่งเสริมความรู้ทางวิชาการแก่ชุมชน
	3. ทักษะการบริหารมีความสัมพันธ์กับการบริหารวิชาการของผู้อำนวยการโรงเรียนเอกชนทางบวก อย่างมีนัยสำคัญทางสถิติที่ระดับ .01
