การวิจัยครั้งนี้ มีวัตถุประสงค์เพื่อศึกษาปัญหาและอุปสรรคของการฝึกอบรมพนักงานใหม่  ในแผนกจัดส่งชิ้นส่วนการประกอบ  บริษัท  โตโยต้า  มอเตอร์  ประเทศไทย  จำกัด  (โรงงานเกตเวย์)  เพื่อพัฒนายุทธศาสตร์รูปแบบการฝึกอบรมพนักงานใหม่ให้มีประสิทธิภาพ ประชากรที่ใช้ในการศึกษามี  3  กลุ่มคือ  กลุ่มที่  1  พนักงานที่ปฏิบัติงานอยู่ในแผนกจัดส่งชิ้นส่วนการประกอบ  จำนวน  80  คน   กลุ่มที่  2  พนักงานที่ปฏิบัติงานอยู่ในแผนกจัดส่งชิ้นส่วนการประกอบ  ระดับหัวหน้างาน  จำนวน  20  คน  กลุ่มที่  3  พนักงานใหม่ของแผนกจัดส่งชิ้นส่วนการประกอบ  จำนวน  50  คน  จะนำมาทำการทดลอง  เพื่อใช้กระบวนการฝึกอบรมพนักงานใหม่ที่พัฒนารูปแบบแล้ว  เครื่องมือที่ใช้ในการวิจัย  ได้แก่  แบบสอบถามรูปแบบการฝึกอบรมของพนักงานที่ปฏิบัติงาน  และแบบสัมภาษณ์หัวหน้าแผนกจัดส่งชิ้นส่วนการประกอบ  สถิติที่นำมาใช้ในการวิเคราะห์ข้อมูล   คือ  ค่าร้อยละ  ค่าเฉลี่ย  และส่วนเบี่ยงเบนมาตรฐาน  ประเมินผลโดยการเปรียบเทียบก่อนและหลังการพัฒนารูปแบบการฝึกอบรม
                 ผลการวิจัยพบว่า  หลังการพัฒนาการฝึกอบรมพนักงานใหม่  ทำให้พนักงานใหม่สามารถ ปฏิบัติงานได้ดียิ่งขึ้น  ยุทธศาสตร์ที่ได้คือรูปแบบการฝึกอบรมพนักงานใหม่  ได้แก่  1)  หลักสูตรการฝึกอบรม  2)  วิทยากร  3)  ระยะเวลาในการฝึกอบรม  4)  สภาพแวดล้อมและสถานที่  และ  5)  อุปกรณ์การฝึกอบรม  ผลการเปรียบเทียบการปฏิบัติงาน  พบว่า  หลังการพัฒนารูปแบบการฝึกอบรมพนักงานใหม่สามารถปฏิบัติงานได้มีประสิทธิภาพยิ่งขึ้น  ค่าเฉลี่ยความรู้ความเข้าใจก่อนการอบรม  เท่ากับ  5.74  และหลังการอบรม  เท่ากับ  8.38 
