การวิจัยครั้งนี้  มีวัตถุประสงค์  เพื่อสร้างตัวชี้วัดผลงานหลักเชิงดุลยภาพ ในการวัดผลปฏิบัติงานของศูนย์ปฏิบัติการระบบชุมสายที่ 2  ของบริษัท ทีโอที จำกัด (มหาชน) และ เพื่อประเมินความเหมาะสมของตัวชี้วัดผลงานหลักตามความคิดเห็นของพนักงานของศูนย์ปฏิบัติการระบบชุมสายที่ 2  ของบริษัท ทีโอที จำกัด (มหาชน)   ประชากรที่ใช้ในการวิจัยครั้งนี้ทั้งหมดเป็นพนักงานของศูนย์ปฏิบัติการระบบชุมสายที่ 2  ของบริษัท ทีโอที จำกัด (มหาชน)  จำนวน 66  คน  เครื่องมือ
ที่ใช้ในการเก็บรวบรวมข้อมูล  คือ แบบสอบถาม   สถิติที่ใช้ในการวิเคราะห์  ได้แก่  ค่าร้อยละ  
ค่าเฉลี่ย และค่าเบี่ยงเบนมาตรฐาน
ตัวชี้วัดผลงานหลักเชิงดุลยภาพ เป็นตัวชี้วัดที่นำมาใช้ในการประเมินความสำเร็จ
ของผลการปฏิบัติงานของพนักงานศูนย์ปฏิบัติการระบบชุมสายที่  2  อันสืบเนื่องมาจากการวางแผนกลยุทธ์  โดยได้กำหนดมุมมองของตัวชี้วัดเชิงดุลยภาพไว้ 4 มุมมอง คือ มุมมองทางการเงิน มุมมอง
ทางลูกค้า มุมมองทางกระบวนการภายใน มุมมองทางการเรียนรู้และพัฒนา
ผลที่ได้จากการวิจัยครั้งนี้ประกอบไปด้วย รายการตัวชี้วัดหลักเชิงดุลยภาพ ทั้ง 4  มุมมอง   มุมมองทางการเงินได้ตัวชี้วัดหลัก  จำนวน 10  ตัวชี้วัด มุมมองทางลูกค้าได้ตัวชี้วัดหลัก จำนวน 
9 ตัวชี้วัด มุมมองทางกระบวนการภายในได้ตัวชี้วัดหลัก จำนวน 8  ตัวชี้วัด  มุมมองทางการเรียนรู้และพัฒนาได้ตัวชี้วัดหลัก จำนวน 6  ตัวชี้วัด
