การวิจัยครั้งนี้เป็นการวิจัยเชิงคุณภาพที่แสวงหาความรู้  โดยพิจารณาปรากฏการณ์สังคมเมืองพัทยาตามความเป็นจริงในทุกด้าน  มีวัตถุประสงค์  เพื่อศึกษาการพัฒนาการบริหารการศึกษาเมืองพัทยา  4  ด้าน  คือ  นโยบายการศึกษา  การบริหารการศึกษา  การบริหารงานบุคคล  และการบริหารงบประมาณในการจัดการศึกษา
                วิธีรวบรวมข้อมูล  ผู้วิจัยศึกษาเอกสารที่เกี่ยวข้องกับการจัดตั้งเมืองพัทยา  แผนพัฒนาเมืองพัทยา  วารสาร  เอกสารทางราชการ  บันทึกการประชุม  กฎ  ระเบียบ  คำสั่ง  ข้อบัญญัติ
งบประมาณรายจ่ายประจำปีงบประมาณ  สัมภาษณ์ผู้ที่เกี่ยวข้องกับการจัดการศึกษาเมืองพัทยา  
ตั้งแต่  พ.ศ.  2521 - 2549
                ผลการวิจัยพบว่า  การพัฒนาการบริหารการศึกษาเมืองพัทยามีนโยบายการศึกษา โดยคณะกรรมการบริหารเมืองพัทยา  กำหนดนโยบายการจัดการศึกษาเมืองพัทยาในสาขาพัฒนาสังคม  ให้สอดคล้องกับแผนพัฒนาเมืองพัทยา  แผนพัฒนาจังหวัดชลบุรี การบริหารการศึกษา  สำนักการศึกษาเมืองพัทยาควบคุมและบริหารงานโรงเรียน  10  แห่ง  แบ่งงานบริหารออก  3  ฝ่าย คือ  ฝ่ายบริหารการศึกษา  ฝ่ายพัฒนาการศึกษาและฝ่ายบริหารงานทั่วไป  จัดการศึกษา  3  ระดับ คือ  ก่อนประถมศึกษา  ประถมศึกษา  มัธยมศึกษาตอนต้น  การบริหารงานบุคคลตามพระราชบัญญัติระเบียบข้าราชการพลเรือน  นายกเมืองพัทยาบังคับบัญชาข้าราชการเมืองพัทยาโดยตรง   ตามพระราชบัญญัติระเบียบบริหารราชการเมืองพัทยา  การบริหารงบประมาณ  คณะกรรมการบริหารเมืองพัทยาจัดสรรงบประมาณให้กับการจัดการศึกษาอย่างเต็มที่ทุกระดับ
                เมืองพัทยากำหนดนโยบายการจัดการศึกษา  ส่งเสริมการพัฒนาคุณภาพประชากรให้มีการศึกษาในขั้นพื้นฐาน  12  ปี  เพื่อวางพื้นฐานให้ประชากรเมืองพัทยาเป็นพลเมืองดี  มีระเบียบวินัย  สามารถนำความรู้มาประกอบอาชีพในเมืองพัทยา  แต่ผลการจัดการศึกษาที่ผ่านมาอยู่ในระดับปานกลาง จำนวนนักเรียนเพิ่มมากขึ้นทุกปี  จำนวนนักเรียนซ้ำชั้นอยู่ในเกณฑ์สูง จำนวน
ห้องเรียนเรียนเพิ่มขึ้นทั้ง  3 ระดับ แต่ละโรงเรียนรับนักเรียนเข้าเรียนในระดับก่อนประถมศึกษา  ระดับประถมศึกษา  ระดับมัธยมศึกษามีปริมาณเพิ่มมาก  จำนวนครู  อาจารย์  ไม่เพียงพอ  ส่งผลต่อคุณภาพการศึกษาเมืองพัทยา  ด้านการบริหารงบประมาณ  เมืองพัทยาจัดงบประมาณ   เพื่อพัฒนา  ส่งเสริม  สนับสนุนการจัดการศึกษาเมืองพัทยาได้อย่างเต็มที่ 
