 การวิจัยครั้งนี้มีวัตถุประสงค์เพื่อศึกษาสภาพและปัญหาการบริหารหลักสูตรสถานศึกษาขั้นพื้นฐานและนำเสนอแนวทางการบริหารหลักสูตรสถานศึกษาขั้นพื้นฐาน  ประชากรใช้ครูและผู้บริหารในโรงเรียนในโครงการนำร่องการใช้หลักสูตรการศึกษาขั้นพื้นฐาน เขตพื้นที่นำร่องปฏิรูปการศึกษาชลบุรี    กลุ่มตัวอย่าง   ประกอบด้วย    ผู้บริหารโรงเรียน 45 คน     ผู้ช่วยผู้บริหารฝ่ายวิชาการ 45 คน  หัวหน้ากลุ่มสาระการเรียนรู้ทั้ง 8 สาระ จำนวน 360 คนและครูผู้สอนกิจกรรมพัฒนาผู้เรียน 45 คน  รวมทั้งสิ้น 495 คน วิเคราะห์ข้อมูลโดยการวิเคราะห์เนื้อหา  แจกแจงความถี่ และหาค่าร้อยละ
       ผลการวิจัยพบว่า ทุกโรงเรียนใช้รูปแบบการบริหารจัดการหลักสูตรสถานศึกษาของกรมวิชาการ  กระทรวงศึกษาธิการเป็นแนวทางดำเนินการ ปัญหาที่โรงเรียนระบุเหมือนกัน คือ ครูขาดความรู้และทักษะการพัฒนาหลักสูตรท้องถิ่นตามเจตนารมณ์ของหลักสูตรการศึกษาขั้นพื้นฐาน พ.ศ. 2544  และขาดเทคนิคและวิธีการวัดผลแนวใหม่ ครูไม่สอนตามแผนการสอน ไม่มีเวลาเนื่องจากมีภาระงานอื่นมากและไม่ให้ความสำคัญกิจกรรมที่เน้นผู้เรียนเป็นสำคัญ  โรงเรียนขาดแหล่งเรียนรู้และศูนย์วิทยาการ  
        แนวทางสำคัญในการบริหารหลักสูตรสถานศึกษา ได้แก่  การจัดการอบรมเกี่ยวกับหลักสูตร  ส่งครูเข้ารับการอบรมซึ่งหน่วยงานที่เกี่ยวข้องจัดขึ้น จัดทำระเบียบแนวปฏิบัติเกี่ยวกับการวัดและประเมินผลการเรียนเผยแพร่ให้ผู้เกี่ยวข้องทราบ จัดทำแบบฟอร์มเอกสารการวัดผลและประเมินผลการเรียนไว้บริการแก่ครู  จัดหางบสนับสนุนเพื่อการพัฒนาศูนย์วิทยาการและสิ่งแวดล้อมภายในโรงเรียน  สร้างวัฒนธรรมองค์การด้วยการกำหนดมาตรฐานการปฏิบัติงานของบุคลากรทุกหน่วยงาน  และกำกับ ติดตาม ตรวจสอบ  และประเมินผลอย่างต่อเนื่อง
