
	การวิจัยครั้งนี้มีวัตถุประสงค์ เพื่อศึกษาและเปรียบเทียบความคิดเห็นต่อความเสี่ยงในการบริหารงานของสำนักงานปลัดกระทรวงศึกษาธิการ  จำแนกตามตำแหน่งและประสบการณ์ทำงาน  กลุ่มตัวอย่างที่ใช้ในการวิจัยได้แก่  ข้าราชการระดับสูง  จำนวน 30 คน ข้าราชการระดับกลางและระดับต้นจำนวน 260 คน เครื่องมือที่ใช้ในการวิจัยเป็นแบบสอบถามแบบมาตรการประมาณค่า  สถิติที่ใช้วิเคราะห์ข้อมูลคือ ความถี่  ร้อยละ  ค่าเฉลี่ยเบี่ยงเบนมาตรฐาน  การทดสอบค่าที  วิเคราะห์ความแปรปรวนทางเดียว  ผลการวิจัยพบว่า
	1.  ความคิดเห็นต่อความเสี่ยงในการบริหารงานของสำนักงานปลัดกระทรวงศึกษาธิการ  โดยรวมอยู่ในระดับปานกลาง เมื่อพิจารณาเป็นรายด้านพบว่า  ความเสี่ยงด้านกลยุทธ์  มีค่าเฉลี่ยสูงสุด  รองลงมาคือ  ด้านการปฏิบัติงาน ด้านการปฏิบัติตามกฎระเบียบ  และด้านการเงิน
	2.  ข้าราชการพลเรือนของสำนักงานปลัดกระทรวงศึกษาธิการที่มีตำแหน่งต่างกัน             มีความคิดเห็นต่อความเสี่ยงในการบริหารงานของสำนักงานปลัดกระทรวงศึกษาธิการ  รายด้านและโดยรวม  แตกต่างกันอย่างไม่มีนัยสำคัญทางสถิติ
	3.  ข้าราชการพลเรือนของสำนักงานปลัดกระทรวงศึกษาธิการที่มีประสบการณ์ทำงานต่างกัน   มีความคิดเห็นต่อความเสี่ยงในการบริหารงานของสำนักงานปลัดกระทรวงศึกษาธิการ  ด้านกลยุทธ์  ด้านการปฏิบัติงาน  ด้านการเงิน  และโดยรวม  แตกต่างกันอย่างไม่มีนัยสำคัญทางสถิติ  ส่วนในด้านการปฏิบัติตามกฎระเบียบ  พบว่า  มีความคิดเห็นแตกต่างกันอย่างมีนัยสำคัญทางสถิติที่ระดับ .05
