การวิจัยครั้งนี้มุ่งศึกษาสมรรถภาพในการเป็นผู้นำของผู้บริหารสถานศึกษาขั้นพื้นฐาน  สังกัดสำนักงานเขตพื้นที่การศึกษาฉะเชิงเทรา เขต 1 ใน 10 ด้าน  คือ  การมุ่งงาน  การควบคุมงาน  การกำหนดเป้าหมาย  การแก้ปัญหา  ความสัมพันธ์กับผู้ใต้บังคับบัญชา  อคติ  ความเอื้ออาทร  การมีส่วนร่วม  การตัดสินใจ  และสมรรถนะในการทำงาน  และเปรียบเทียบสมรรถภาพในการเป็นผู้นำของผู้บริหารสถานศึกษาขั้นพื้นฐาน  สังกัดสำนักงานเขตพื้นที่การศึกษาฉะเชิงเทรา เขต 1  ตามทัศนะของผู้บริหารและครู  จำแนกตามตำแหน่ง  เพศ  วุฒิ  และประสบการณ์ในการทำงาน  กลุ่มตัวอย่าง  ได้แก่  ผู้บริหารสถานศึกษาและครูในสถานศึกษาขั้นพื้นฐาน  สังกัดสำนักงานเขตพื้นที่การศึกษาฉะเชิงเทรา เขต 1 ปีการศึกษา 2549  จำนวน  236  คน  จำแนกเป็นผู้บริหารสถานศึกษา  118  คน  และครู  118  คน  เครื่องมือที่ใช้ในการวิจัย  เป็นแบบสอบถามมาตราส่วนประมาณค่า  5  ระดับ  จำนวน  80  ข้อ  สถิติที่ใช้ในการวิเคราะห์ข้อมูล  ได้แก่  คะแนนเฉลี่ย  ความเบี่ยงเบนมาตรฐาน  การทดสอบค่าที
	ผลการวิจัยพบว่า  สมรรถภาพในการเป็นผู้นำของผู้บริหารสถานศึกษาขั้นพื้นฐาน  สังกัดสำนักงานเขตพื้นที่การศึกษาฉะเชิงเทรา เขต 1 ในภาพรวมอยู่ในระดับมาก  ด้านการมีส่วนร่วมอยู่ในระดับมากที่สุด  ส่วนด้านความสัมพันธ์กับผู้ใต้บังคับบัญชา  ด้านสมรรถนะในการทำงาน  ด้านการตัดสินใจ  ด้านความเอื้ออาทร  ด้านมุ่งงาน  ด้านการแก้ปัญหา  ด้านการกำหนดเป้าหมาย  ด้านการควบคุมงาน  อยู่ในระดับมาก  และด้านอคติอยู่ในระดับน้อยที่สุด  ผลการเปรียบเทียบสมรรถภาพในการเป็นผู้นำของผู้บริหารสถานศึกษาขั้นพื้นฐาน  จำแนกตามตำแหน่ง  มีความแตกต่างกันอย่างไม่มีนัยสำคัญทางสถิติที่ระดับ .05 ทุกด้าน  จำแนกตามเพศ  แตกต่างกันอย่างไม่มีนัยสำคัญทางสถิติที่ระดับ .05  ยกเว้น  ด้านการควบคุมงาน  เพศชาย  และเพศหญิง  มีความเห็นแตกต่างกันอย่างมีนัยสำคัญทางสถิติที่ระดับ .05  จำแนกตามวุฒิ  มีความแตกต่างกันอย่างไม่มีนัยสำคัญทางสถิติที่ระดับ .05  และจำแนกตามประสบการณ์มีความแตกต่างกันอย่างไม่มีนัยสำคัญทางสถิติที่ระดับ .05
