 การวิจัยครั้งนี้มีวัตถุประสงค์เพื่อศึกษาบทบาทการมีส่วนร่วมของผู้นำทางศาสนาในการเสริมสร้างความเข้มแข็งของชุมชน  และปัจจัยด้านอายุ  อายุการดำรงตำแหน่ง  ภูมิลำเนา  ตำแหน่งทางศาสนา  ระดับการศึกษา  ความรู้ความเข้าใจในการเสริมสร้างความเข้มแข็งของชุมชน  จิตสำนึกชุมชนที่มีผลต่อบทบาทการมีส่วนร่วม  ปัญหาและอุปสรรคของผู้นำทางศาสนาในด้านต่างๆที่มีผลต่อบทบาทการมีส่วนร่วมในการเสริมสร้างความเข้มแข็งของชุมชน   ผู้วิจัยได้สุ่มตัวอย่างแบบแบ่งชั้น   และเก็บข้อมูลโดยใช้แบบสัมภาษณ์อย่างมีโครงสร้าง  จำนวน  276  ตัวอย่าง  วิเคราะห์ข้อมูลโดยใช้ค่าร้อยละ  ค่าเฉลี่ย  ส่วนเบี่ยงเบนมาตรฐาน  ค่ามัธยฐาน  และค่า   t - test
        การวิจัยครั้งนี้ปรากฏผลว่า  ผู้นำทางศาสนามีบทบาทการมีส่วนร่วมในการเสริมสร้างความเข้มแข็งของชุมชนกับประชาชนในฐานะผู้ให้การสนับสนุนด้านจิตใจมากที่สุด  รองลงมาเป็นบทบาทการมีส่วนร่วมในการเสริมสร้างความเข้มแข็งของชุมชนในฐานะผู้ประสานงานและผู้นำตามลำดับ  ผู้นำทางศาสนาที่มีปัจจัยด้านอายุมาก  อายุการดำรงตำแหน่งนาน  มีตำแหน่งเป็นทางการ  มีความรู้ความเข้าใจในการเสริมสร้างความเข้มแข็งของชุมชนมาก มีภูมิลำเนาในชุมชน  มีการศึกษาสูง  และมีจิตสำนึกชุมชนสูง  มีบทบาทการมีส่วนร่วมในการเสริมสร้างความเข้มแข็งของชุมชนมากกว่าผู้นำทางศาสนาที่มีปัจจัยเหล่านี้น้อย    ส่วนผู้นำทางศาสนาพุทธกับผู้นำทางศาสนาอิสลามไม่มีบทบาทการมีส่วนร่วมในการเสริมสร้างความเข้มแข็งของชุมชนแตกต่างกัน  สำหรับความคิดเห็นผู้นำทางศาสนาส่วนใหญ่เห็นด้วยถือเป็นหน้าที่และพร้อมที่จะเข้าไปมีบทบาทการมีส่วนร่วมในการเสริมสร้างความเข้มแข็งของชุมชน   ปัญหาและอุปสรรคในการเข้าไปมีบทบาทการมีส่วนร่วมของผู้นำทางศาสนาคือ  ปัญหาที่เกิดจากตนเอง   ประชาชน   ผู้นำท้องถิ่น  ผู้บังคับบัญชา   และงบประมาณ.
