การวิจัยเรื่องยุทธศาสตร์การพัฒนางานศิลปหัตถกรรมการประดิษฐ์หน้ากากผีตาโขนชุมชนอำเภอด่านซ้าย จังหวัดเลย  มีวัตถุประสงค์เพื่อศึกษาปัญหา การสร้างยุทธศาสตร์ การทดสอบและการประเมินผลสัมฤทธิ์ของยุทธศาสตร์การพัฒนางานศิลปหัตถกรรมการประดิษฐ์หน้ากากผีตาโขนของชุมชนอำเภอด่านซ้าย  จังหวัดเลย  ใช้การศึกษาวิจัยเชิงคุณภาพโดยแบ่งการวิจัยออกเป็น 3 ระยะ ดังนี้
	ระยะที่ 1 การศึกษาปัญหาการพัฒนางานศิลปหัตถกรรมการประดิษฐ์หน้ากากผีตาโขนชุมชนอำเภอด่านซ้าย จังหวัดเลย ซึ่งได้ดำเนินการวิจัยในระหว่างเดือนพฤษภาคม พ.ศ. 2548 ถึงเดือนสิงหาคม พ.ศ. 2549 ใช้เทคนิคการสัมภาษณ์ การประชุมระดมสมองร่วมกับกลุ่มเป้าหมายจำนวน 25 คน เป็นเครื่องมือเก็บรวบรวมข้อมูลและทำการวิเคราะห์ข้อมูล ผลจากการวิจัยพบว่าปัญหาในงานศิลปหัตถกรรมการประดิษฐ์หน้ากากผีตาโขน มีทั้งหมด 5 ด้าน ได้แก่ ด้านรูปแบบหน้ากากผีตาโขน องค์ความรู้หรือเทคนิควิธีทางศิลปะ วัสดุอุปกรณ์และเครื่องมือประดิษฐ์ การตลาด และเงินทุน
ระยะที่ 2 การสร้างยุทธศาสตร์การพัฒนางานศิลปหัตถกรรมการประดิษฐ์หน้ากากผีตาโขนของชุมชนอำเภอด่านซ้าย  จังหวัดเลย  ซึ่งดำเนินการวิจัยในระหว่างเดือนกันยายน พ.ศ. 2549 ถึงเดือนธันวาคม พ.ศ. 2550 ใช้เทคนิคการประชุมระดมสมอง ร่วมกับกลุ่มเป้าหมาย จำนวน 50 คน เป็นเครื่องมือในการเก็บรวบรวมข้อมูล ทำการวิเคราะห์ข้อมูล ผลจากการวิจัยพบว่า ได้ยุทธศาสตร์การพัฒนาชุมชนอำเภอด่านซ้าย ในงานศิลปหัตถกรรมการประดิษฐ์หน้ากากผีตาโขนมี 3 ยุทธศาสตร์ ได้แก่  ยุทธศาสตร์การสร้างศูนย์การเรียนรู้  ยุทธศาสตร์การประชาสัมพันธ์  และยุทธศาสตร์การสร้างเครือข่าย  ซึ่งประกอบด้วย  8  แผนงาน  ได้แก่  แผนงานพัฒนาผู้ผลิตและจำหน่ายผลิตภัณฑ์งานศิลปหัตถกรรมการประดิษฐ์หน้ากากผีตาโขน  แผนงานพัฒนาระบบสารสนเทศภายในศูนย์เรียนรู้ชุมชน  แผนงานจัดนิทรรศการภายในศูนย์เรียนรู้ชุมชน  แผนงานพัฒนาเอกสารประชาสัมพันธ์ แผนงานพัฒนาวิดิทัศน์  แผนงานพัฒนาเจ้าหน้าที่ประชาสัมพันธ์ศูนย์เรียนรู้ชุมชน  แผนงานพัฒนาการตลาด  และแผนงานพัฒนาแหล่งเงินทุน 
	ระยะที่ 3 การทดสอบและประเมินผลสัมฤทธิ์ของยุทธศาสตร์การพัฒนางานศิลปหัตถกรรมการประดิษฐ์หน้ากากผีตาโขนของชุมชนอำเภอด่านซ้าย  จังหวัดเลย  ซึ่งดำเนินการวิจัยในระหว่างเดือนมกราคม พ.ศ. 2551 ถึงเดือนกุมภาพันธ์ พ.ศ. 2552  ใช้เทคนิคการสัมภาษณ์แบบมีส่วนร่วม แบบสังเกตและแบบทดสอบผลสัมฤทธิ์ตามเกณฑ์ของตัวชี้วัดความสำเร็จของแต่ละแผนงานและโครงการ  ซึ่งผลการทดสอบและประเมินผลสัมฤทธิ์ของยุทธศาสตร์  พบว่า  การประเมินผลสัมฤทธิ์ตามเกณฑ์ของตัวชี้วัดความสำเร็จของ  8  แผนงาน  และ  14  โครงการ  จำนวน  21  ตัวชี้วัด  (KPI) โดยผู้มีส่วนร่วมในแผนงานและโครงการได้ผ่านตามเกณฑ์การประเมินผลสัมฤทธิ์ทุกแผนงาน
