วัตถุประสงค์ของการวิจัยนี้เพื่อศึกษาประสิทธิภาพของผลพลอยได้จากงานหลอมอะลูมิเนียมในการเจริญเติบโตและเพิ่มผลผลิตข้าวโพดหวานสายพันธุ์ฉัตรทอง  2-9 F1  พื้นที่ตำบลบางกระเจ็ด อำเภอบางคล้า  จังหวัดฉะเชิงเทรา  วางแผนการทดลองแบบสุ่มสมบูรณ์ในบล็อก  (randomized complete block design)  มี  5  สิ่งทดลองๆ ละ  4  ซ้ำ  แต่ละหน่วยทดลองเป็นแปลงทดลองขนาด 1.2 x 3  เมตร  ใช้ข้าวโพดพันธุ์ฉัตรทอง  2-9 F1   เป็นพันธุ์ทดลอง  โดยปลูกระยะห่าง  30 x 75  เซนติเมตร  แต่ละสิ่งทดลองใส่ผลพลอยได้จากงานหลอมอะลูมิเนียม อัตรา 0, 10, 20, 30 และ 40 กิโลกรัมต่อไร่  ตามลำดับโดยเพิ่มไปกับปุ๋ยสูตร 15-15-15  อัตรา  75  กิโลกรัมต่อไร่และปุ๋ยสูตร  46-0-0  อัตรา  37.5  กิโลกรัมต่อไร่  ปุ๋ยทั้งสองชนิดแบ่งใส่  2  ครั้ง  เก็บข้อมูลตั้งแต่ข้าวโพดอายุ  28 วัน ถึง 67 วันโดยการวัดความสูงส่วนเหนือดินทุก 7 วัน  วัดความสูงถึงฝักแรก  น้ำหนักข้าวโพดสด  และหลังปอกเปลือก  ความหวานของเมล็ดข้าวโพดสด  จำนวนฝัก  จำนวนใบ  จำนวนแถวของเมล็ดต่อฝัก  ความกว้างและความยาวของฝักข้าวโพดในวันเก็บเกี่ยว ผลการวิจัยพบว่าการใส่ผลพลอยได้จากงานหลอมอะลูมิเนียม  20  หรือ  30  กิโลกรัมต่อไร่เพิ่มไปกับการใส่ปุ๋ยสูตร  15-15-15  ปริมาณ  75  กิโลกรัมต่อไร่  และปุ๋ยสูตร 46-0-0  จำนวน  37.5  กิโลกรัมต่อไร่  ให้ความสูงของต้นเมื่ออายุ  67  วัน  ความสูงถึงฝักแรก  น้ำหนักข้าวโพดสดหลังปอกเปลือก  และจำนวนแถวของเมล็ด มีความแตกต่างจากแปลงที่ไม่ใส่ผลพลอยได้จากงานหลอมอะลูมิเนียมอย่างมีนัยสำคัญทางสถิติ  ส่วนน้ำหนักข้าวโพดสดก่อนปอกเปลือกมีความแตกต่างอย่างมีนัยสำคัญยิ่งทางสถิติ  แต่ความหวาน  จำนวนใบ ขนาดของฝัก  จำนวนฝัก  แตกต่างกันอย่างไม่มีนัยสำคัญทางสถิติ