การวิจัยครั้งนี้มุ่งศึกษาสภาพและความต้องการมีส่วนร่วมในการจัดการศึกษาของ     คณะกรรมการสถานศึกษาขั้นพื้นฐานในกลุ่มโรงเรียนบางบ่อ 3  สังกัดสำนักงานเขตพื้นที่การศึกษาสมุทรปราการ  เขต 2  ใน 4  ด้าน คือ  ด้านวิชาการ  ด้านงบประมาณ  ด้านบริหารงานบุคคล  และด้านบริหารทั่วไป
	ประชากร ได้แก่  คณะกรรมการสถานศึกษาขั้นพื้นฐานในกลุ่มโรงเรียนบางบ่อ  3  สังกัดสำนักงานเขตพื้นที่การศึกษาสมุทรปราการ  เขต 2  จำนวน  111   คน
	เครื่องมือที่ใช้ในการวิจัย  เป็นแบบสอบถามมาตราส่วนประมาณค่า  สถิติที่ใช้วิเคราะห์ข้อมูลได้แก่  ค่าร้อยละ  ค่าเฉลี่ย   ความเบี่ยงเบนมาตรฐาน    
	ผลการวิจัยพบว่า   สภาพการมีส่วนร่วมในการจัดการศึกษาของคณะกรรมการ       สถานศึกษาขั้นพื้นฐาน    ในกลุ่มโรงเรียนบางบ่อ 3  สังกัดสำนักงานเขตพื้นที่การศึกษาสมุทรปราการ เขต  2  ในภาพรวมอยู่ในระดับปานกลาง   เมื่อพิจารณาเป็นรายด้าน  พบว่า  สภาพการมีส่วนร่วมในการจัดการศึกษาอยู่ในระดับมาก  2  ด้าน  คือ   ด้านงานวิชาการ  และด้านบริหารทั่วไป  ส่วนด้านงบประมาณ  และด้านบริหารงานบุคคล  อยู่ในระดับปานกลาง  ความต้องการมีส่วนร่วมในการจัดการศึกษาของคณะกรรมการสถานศึกษาขั้นพื้นฐานในกลุ่มโรงเรียนบางบ่อ  3   สังกัดสำนักงานเขตพื้นที่การศึกษาสมุทรปราการ เขต  2  ในภาพรวมและรายด้านอยู่ในระดับมาก  เรียงตามคะแนนเฉลี่ยจากมากไปหาน้อย   คือ   ด้านวิชาการ  ด้านบริหารทั่วไป  ด้านงบประมาณ  และด้านบริหารงานบุคคล
