การวิจัยครั้งนี้มีวัตถุประสงค์เพื่อศึกษาความสัมพันธ์ระหว่างความพึงพอใจในการปฏิบัติงานของครูกับประสิทธิผลของโรงเรียน  สังกัดองค์การบริหารส่วนจังหวัดชลบุรี  กลุ่มตัวอย่างที่ใช้ในการวิจัย  คือ  ครูในโรงเรียน  สังกัดองค์การบริหารส่วนจังหวัดชลบุรี  จำนวน  140  คน  เครื่องมือที่ใช้ในการวิจัยเป็นแบบสอบถามมาตราส่วนประมาณค่า  5 ระดับ  สถิติที่ใช้ในการวิเคราะห์ข้อมูล ได้แก่  ค่าเฉลี่ย  ค่าเบี่ยงเบนมาตรฐาน  และค่าสัมประสิทธิ์สหสัมพันธ์แบบเพียร์สัน
	ผลการวิจัยพบว่า
	1.  ความพึงพอใจในการปฏิบัติงานของครู  สังกัดองค์การบริหารส่วนจังหวัดชลบุรี โดยรวมอยู่ในระดับมาก  เรียงค่าเฉลี่ยจากมากไปหาน้อย  ได้แก่  ด้านลักษณะงานที่ปฏิบัติ  ด้านการเลื่อนตำแหน่งด้านผู้ร่วมงาน  ด้านการนิเทศ  และด้านค่าจ้าง  
	2.  ประสิทธิผลของโรงเรียน  สังกัดองค์การบริหารส่วนจังหวัดชลบุรี  โดยรวมอยู่ในระดับมากเรียงค่าเฉลี่ยจากมากไปหาน้อย  ได้แก่  ด้านความสามารถในการบรรลุเป้าหมาย  ด้านการปรับตัวของโรงเรียน  ด้านการทำงานเป็นทีม และด้านการบูรณาการในการทำงาน
	3.  ความสัมพันธ์ระหว่างความพึงพอใจในการปฏิบัติงานของครูกับประสิทธิผลของโรงเรียนสังกัดองค์การบริหารส่วนจังหวัดชลบุรี  มีความสัมพันธ์ทางบวก  อย่างมีนัยสำคัญทางสถิติที่ระดับ .01
