การศึกษาความสัมพันธ์ระหว่างคุณลักษณะผู้นำการเปลี่ยนแปลงกับการบริหารงานวิชาการของผู้บริหารสถานศึกษาขั้นพื้นฐาน  สำนักงานเขตพื้นที่การศึกษาฉะเชิงเทรา  เขต 2  มีวัตถุประสงค์เพื่อศึกษาคุณลักษณะผู้นำการเปลี่ยนแปลงของผู้บริหารสถานศึกษาขั้นพื้นฐาน  การบริหารงานวิชาการของผู้บริหารสถานศึกษาพื้นฐาน  ความสัมพันธ์ระหว่างคุณลักษณะผู้นำการเปลี่ยนแปลงกับการบริหารงานวิชาการของผู้บริหารสถานศึกษาขั้นพื้นฐาน  กลุ่มตัวอย่าง  ได้แก่  ผู้บริหาร  และครู สังกัดสำนักงานเขตพื้นที่การศึกษาฉะเชิงเทรา เขต 2 จำนวน  439 คน  เครื่องมือที่ใช้ในการวิจัย เป็นแบบสอบถามมาตราส่วนประมาณค่า 5 ระดับ สถิติที่ใช้ในการวิเคราะห์ข้อมูล ได้แก่ ค่าเฉลี่ย ค่าความเบี่ยงเบนมาตรฐาน และค่าสัมประสิทธิ์สหสัมพันธ์ของเพียร์สัน
	ผลการวิจัยพบว่า
	1. คุณลักษณะผู้นำการเปลี่ยนแปลงของผู้บริหารสถานศึกษาขั้นพื้นฐาน  สำนักงานเขตพื้นที่การศึกษาฉะเชิงเทรา  เขต 2  พบว่า  มีคุณลักษณะผู้นำการเปลี่ยนแปลง โดยรวมและรายด้านอยู่ในระดับมาก  เรียงตามลำดับ  คือ  ด้านการเน้นคุณค่าของทรัพยากรมนุษย์  ด้านการมีวิสัยทัศน์  ด้านการปฏิบัติงานให้เกิดความก้าวหน้าอย่างต่อเนื่อง  ด้านการมีความเชื่อว่าองค์กรเป็นแหล่งเรียนรู้ที่สำคัญหรือองค์กรแห่งการเรียนรู้  ด้านการสื่อสารและการเป็นนักฟังที่ดี  และด้านการใช้หลักการบริหารความเสี่ยง
	 2. การบริหารงานวิชาการของผู้บริหารสถานศึกษาขั้นพื้นฐาน  สำนักงานเขตพื้นที่การศึกษาฉะเชิงเทรา เขต 2 พบว่า มีการบริหารงานวิชาการโดยรวมและรายด้านอยู่ในระดับมาก เรียงตามลำดับ  คือ  ด้านการวัดผลประเมินผลและเปรียบเทียบโอนผลการเรียน  ด้านการพัฒนากระบวนการเรียนรู้  ด้านการพัฒนาระบบการประกันคุณภาพภายในสถานศึกษา ด้านการพัฒนาสื่อ นวัตกรรม  และเทคโนโลยีเพื่อการศึกษา  ด้านการพัฒนาหลักสูตรสถานศึกษา  ด้านการพัฒนาแหล่งการเรียนรู้  ด้านการส่งเสริมและสนับสนุนงานวิชาการแก่บุคคล ครอบครัว องค์กร และสถาบันอื่นที่จัดการศึกษา ด้านการนิเทศการศึกษา ด้านการแนะแนวการศึกษา  ด้านการประสานความร่วมมือในการพัฒนาวิชาการกับสถานศึกษาอื่น  ด้านการส่งเสริมความรู้ทางวิชาการแก่ชุมชน  และด้านการวิจัยเพื่อพัฒนาคุณภาพการศึกษา
	 3. คุณลักษณะผู้นำการเปลี่ยนแปลง มีความสัมพันธ์กับการบริหารงานวิชาการของผู้บริหารสถานศึกษาขั้นพื้นฐานทางบวก อย่างมีนัยสำคัญทางสถิติที่ระดับ .01
