  การวิจัยครั้งนี้มีวัตถุประสงค์เพื่อศึกษาและเปรียบเทียบความต้องการของผู้ปกครองในด้านการบริหารงานของโรงเรียนเอกชน  ระดับประถมศึกษา  ในเขตพื้นที่การศึกษาฉะเชิงเทรา  เขต  2 จำแนกตามเพศและระดับการศึกษา
                 กลุ่มตัวอย่างที่ใช้ในการวิจัยครั้งนี้คือ  ผู้ปกครอง จำนวน  327  คน  เครื่องมือที่ใช้เป็นแบบสอบถาม  มาตราส่วนประมาณค่า  5  ระดับ  สถิติที่ใช้ในการวิเคราะห์ข้อมูล  ได้แก่  ค่าความถี่  ค่าร้อยละ  ค่าเฉลี่ย  ค่าเบี่ยงเบนมาตรฐานและการทดสอบค่าที  การวิเคราะห์ความแปรปรวนแบบทางเดียว
                 ผลการวิจัยสรุปได้ดังนี้
                 1. ความต้องการของผู้ปกครองในด้านการบริหารงานของโรงเรียนเอกชนระดับประถมศึกษา  ในเขตพื้นที่การศึกษาฉะเชิงเทรา  เขต 2 ในภาพรวมอยู่ในระดับปานกลาง  เมื่อพิจารณารายด้านอันดับแรกคือ   ด้านระบบการบริหาร  รองลงมาคือ ด้านคุณภาพบุคลากร  ด้านการจัดกิจกรรมการเรียนการสอน  ด้านความพร้อมของอุปกรณ์การเรียนการสอน  ด้านความพร้อมของสถานที่  และด้านความสัมพันธ์ระหว่างโรงเรียนกับชุมชน  ตามลำดับ
                2.  เปรียบเทียบความต้องการของผู้ปกครองในด้านการบริหารการศึกษาเอกชนระดับประถมศึกษา  ในเขตพื้นที่การศึกษาฉะเชิงเทรา  เขต  2  จำแนกตามเพศ  โดยภาพรวมแตกต่างกันอย่างไม่มีนัยสำคัญทางสถิติ  จำแนกตามระดับการศึกษา โดยภาพรวมแตกต่างกันอย่างมีนัยสำคัญทางสถิติที่ระดับ  .05
