การวิจัยนี้มีวัตถุประสงค์เพื่อศึกษาและเปรียบเทียบบทบาทตามหน้าที่กับบทบาทตามที่คาดหวังในการแก้ไขปัญหายาเสพติดของตำรวจชุมชนและมวลชนสัมพันธ์ในเขตพื้นที่ตำรวจภูธรภาค 2 จำแนกตามประเภทของสถานีตำรวจ จังหวัด ระดับการศึกษา ยศของตำรวจ ประสบการณ์ในการทำงาน และประสบการณ์ในการได้รับการอบรม กลุ่มตัวอย่างได้แก่ ตำรวจชุมชนและมวลชนสัมพันธ์เขตพื้นที่ตำรวจภูธรภาค 2 จำนวน 308 คน ทำการสุ่มแบบแบ่งชั้น จากประชากรจำนวน 1,221 คน เครื่องมือที่ใช้ในการวิจัย เป็นแบบสอบถามประเภทมาตรประมาณค่า 5 ระดับ มีค่าความเชื่อมั่น 0.99  สถิติที่ใช้วิเคราะห์ข้อมูล ได้แก่  ความถี่  ร้อยละ  สถิติทดสอบที การวิเคราะห์ความแปรปรวนทางเดียว และทดสอบความแตกต่างของค่าเฉลี่ยโดยวิธีของเชฟเฟ่ 
ผลการวิจัย  พบว่า ตำรวจมีบทบาทตามหน้าที่และบทบาทตามที่คาดหวังในระดับมาก  แต่มีบทบาทตามหน้าที่น้อยกว่าบทบาทตามที่คาดหวัง โดยเฉพาะด้านการป้องกันและด้านการบริการ  จากการศึกษา พบว่า ประสบการณ์การอบรม มีผลต่อบทบาทตามหน้าที่ในการปฏิบัติงาน ในขณะที่ ประเภทของสถานีตำรวจ มีผลต่อบทบาทตามที่คาดหวัง ความคาดหวังในการปฏิบัติหน้าที่ของตำรวจจังหวัดตราดและตำรวจจังหวัดสระแก้วสูงกว่าตำรวจจังหวัดอื่น ตำรวจที่มีการศึกษาระดับมัธยมศึกษามีความคาดหวังสูงกว่าตำรวจที่มีการศึกษาระดับปริญญาตรีหรือสูงกว่า งานวิจัยยังชี้ให้เห็นว่าปัญหาที่พบในการปฏิบัติหน้าที่เกิดจากการขาดงบประมาณ บุคลากร อุปกรณ์ และยานพาหนะ    
