การวิจัยครั้งนี้มีวัตถุประสงค์เพื่อศึกษาปัจจัยด้านมาตรฐานและคุณภาพของโรงเรียนเอกชนระดับปฐมวัย ในเขตอำเภอเมือง จังหวัดชลบุรี ศึกษารูปแบบการตัดสินใจเลือกโรงเรียนเอกชนระดับปฐมวัยของผู้ปกครอง และศึกษาปัจจัยด้านมาตรฐานและคุณภาพของโรงเรียนเอกชนระดับปฐมวัยที่สัมพันธ์กับรูปแบบการตัดสินใจเลือกโรงเรียนของผู้ปกครอง กลุ่มตัวอย่างคือ ผู้ปกครองที่ส่งบุตรหลานเข้าเรียนในโรงเรียนเอกชนระดับปฐมวัย ในเขตอำเภอเมือง จังหวัดชลบุรี จำนวน 327 คน เครื่องมือที่ใช้ในการวิจัยเป็นแบบสอบถามมาตราส่วนประมาณค่า 5 ระดับ สถิติที่ใช้ในการวิเคราะห์ข้อมูลได้แก่ ค่าเฉลี่ย ค่าเบี่ยงเบนมาตรฐาน และค่าสัมประสิทธิ์สหสัมพันธ์แบบเพียร์สัน ผลการวิจัยพบว่า
	1. ปัจจัยด้านมาตรฐานและคุณภาพของโรงเรียนเอกชนระดับปฐมวัยโดยรวมอยู่ในระดับมาก เมื่อพิจารณารายด้านพบว่า ด้านผลพัฒนาการของเด็ก ด้านการบริหารงานวิชาการ และด้านการบริหารจัดการอยู่ในระดับมาก ส่วนด้านความสัมพันธ์ระหว่างสถานศึกษากับผู้ปกครองและชุมชน และด้านบุคลากรและการบริหารบุคลากรอยู่ในระดับปานกลาง ตามลำดับ
	2. รูปแบบการตัดสินใจเลือกส่งบุตรหลานเข้าเรียนโรงเรียนเอกชนระดับปฐมวัยของผู้ปกครอง โดยรวมอยู่ในระดับปานกลาง เมื่อพิจารณารายด้านพบว่า ด้านลักษณะโรงเรียนที่เลือกและด้านอิทธิพลของบุคคลกับของครัวเรือน อยู่ในระดับมาก ส่วนด้านสภาวะการตัดสินใจเลือก ด้านลักษณะการตัดสินใจเลือก และด้านประเภทของการตัดสินใจเลือกอยู่ในระดับปานกลาง ตามลำดับ
	3. ปัจจัยด้านมาตรฐานและคุณภาพของโรงเรียนเอกชนระดับปฐมวัยมีความสัมพันธ์ทางบวกในระดับปานกลางกับรูปแบบการตัดสินใจเลือกโรงเรียนเอกชนระดับปฐมวัยของผู้ปกครอง
