การศึกษาการดำเนินงานขององค์กรผู้ใช้น้ำชลประทานในเขตโครงการส่งน้ำและบำรุงรักษาบางพลวง : ฝ่ายส่งน้ำและบำรุงรักษาที่1 (หาดยาง) มีวัตถุประสงค์เพื่อศึกษาประสิทธิภาพการดำเนินงานขององค์กรผู้ใช้น้ำ ปัญหาและแนวทางการแก้ไขของผู้ใช้น้ำชลประทานในเขตโครงการส่งน้ำและบำรุงรักษาบางพลวง ประชากร คือ สมาชิกองค์กรบริหารการใช้น้ำหาดยาง ประกอบด้วยกลุ่มผู้ใช้น้ำ ชลประทานจำนวน 4 กลุ่ม และเจ้าหน้าที่กรมชลประทานที่รับผิดชอบกลุ่มบริหารการใช้น้ำหาดยางที่เกี่ยวข้อง  รวมทั้งหมด 247 คน เก็บรวบรวมข้อมูลโดยใช้แบบสอบถาม สถิติที่ใช้ในการวิเคราะห์ข้อมูล คือ ร้อยละ ค่าเฉลี่ย  T- test และ One-way ANOVA 
    ผลการศึกษาพบว่า การดำเนินงานขององค์กรผู้ใช้น้ำชลประทานในเขตโครงการส่งน้ำและบำรุงรักษาบางพลวง : ฝ่ายส่งน้ำและบำรุงรักษาที่ 1 (หาดยาง) ในภาพรวมอยู่ในระดับปานกลาง ในกลุ่มกิจกรรมด้านการบริหารจัดการน้ำชลประทาน อยู่ในระดับปานกลาง ร้อยละ 56.7 กลุ่มกิจกรรมด้านการดูแลบำรุงรักษาอาคารชลประทาน อยู่ในระดับปานกลาง ร้อยละ 50.6 กลุ่มกิจกรรมด้านการบริหารองค์กรผู้ใช้น้ำ  อยู่ในระดับปานกลาง ร้อยละ 54.3 กลุ่มผู้ใช้น้ำที่มี รายได้เฉลี่ยต่อเดือน อาชีพ และจำนวนที่ดินแตกต่างกัน มีความคิดเห็นต่อการดำเนินงานขององค์กรผู้ใช้น้ำชลประทานในเขตโครงการส่งน้ำและบำรุงรักษาบางพลวง : ฝ่ายส่งน้ำและบำรุงรักษาที่ 1 (หาดยาง) แตกต่างกันอย่างมีนัยสำคัญทางสถิติที่ระดับ .05 สำหรับผู้ใช้น้ำที่มี เพศ อายุ และระดับการศึกษาต่างกัน มีความคิดเห็นต่อการดำเนินกิจกรรมขององค์กรผู้ใช้น้ำชลประทานในเขตโครงการส่งน้ำและบำรุงรักษาบางพลวง : ฝ่ายส่งน้ำและบำรุงรักษาที่ 1 (หาดยาง) แตกต่างกันอย่างไม่มีนัยสำคัญทางสถิติที่ระดับ .05 
