การวิจัยนี้เป็นการวิจัยและพัฒนา ใช้ระเบียบวิธีวิจัยทั้งเชิงปริมาณและเชิงคุณภาพ ประกอบด้วยวัตถุประสงค์ 4 ข้อ คือ1) เพื่อศึกษาสภาพปัญหาด้านการให้บริการของสถานีตำรวจภูธรบางน้ำเปรี้ยว 2) เพื่อกำหนดยุทธศาสตร์การพัฒนาและดำเนินการพัฒนาคุณภาพการให้บริการ 3) เพื่อเปรียบเทียบสภาพการให้บริการของสถานีตำรวจภูธรบางน้ำเปรี้ยว  ก่อนและภายหลังการใช้ยุทธศาสตร์ 4) เพื่อเปรียบเทียบระดับความพึงพอใจของผู้รับบริการต่อบริการของสถานีตำรวจภูธรบางน้ำเปรี้ยวก่อนและภายหลังการใช้ยุทธศาสตร์ ประชากรมี 2 กลุ่ม คือ 1) ประชาชนผู้มาติดต่อขอรับบริการที่สถานีตำรวจภูธรบางน้ำเปรี้ยว จำนวน 3,960 คน คำนวณตัวอย่างโดยใช้สูตรของ ยามาเน่ (Yamane) ได้กลุ่มตัวอย่างจำนวน 364 คน และ 2) เจ้าหน้าที่ตำรวจผู้ให้บริการ จำนวน 20 คน เครื่องมือที่ใช้ในการวิจัยประกอบด้วยแบบสอบถามความพึงพอใจของผู้รับบริการ แบบสัมภาษณ์ผู้ให้บริการ แนวทางการสนทนากลุ่ม และแนวทางการจัดโครงการอบรม 
ผลการวิจัยพบว่า ก่อนการพัฒนาคุณภาพบริการ ผู้รับบริการมีความพึงพอใจโดยรวมอยู่ในระดับปานกลาง ภายหลังการพัฒนาคุณภาพบริการพบว่า ผู้รับบริการมีความพึงพอใจโดยรวมเพิ่มขึ้นเป็นระดับมาก การพัฒนาคุณภาพบริการดำเนินการโดยการจัดทำโครงการฝึกอบรม การประชุมกลุ่มย่อย การสร้างแรงจูงใจในการปฏิบัติงาน การกระจายอำนาจ การลดขั้นตอนการให้บริการ การปรับปรุงการให้บริการโดย การจัดให้มีจุดต้อนรับ การแจกเอกสารประชาสัมพันธ์การติดต่อราชการและหนังสือพิมพ์สำหรับผู้รับบริการ การอำนวยความสะดวกเกี่ยวกับสถานที่จอดรถ ผลการเปรียบเทียบความพึงพอใจของผู้รับบริการก่อนและหลังการพัฒนาคุณภาพบริการ พบว่า เพิ่มขึ้นอย่างมีนัยสำคัญทางสถิติที่ระดับ 0.01
